PRU-15: Anwar tak tolak bincang kerjasama dengan Bersatu

Datuk Seri Anwar Ibrahim tidak menolak kemungkinan mengadakan perbincangan lanjut dengan Tan Sri Muhyiddin Yassin berhubung cadangan kerjasama politik, khususnya dalam berdepan Pilihan Raya Umum Ke-15 (PRU-15).

Walaupun, terkesan dengan Langkah Sheraton yang menyaksikan kegagalan beliau menjadi Perdana Menteri selepas Tun Dr Mahathir Mohamad meletak jawatan hanya setelah 22 bulan memerintah, Anwar berkata sebagai orang Islam beliau perlu berbaik dengan semua pihak.

Kenyataan beliau itu berbeza dengan pendirian dua parti gabungan Pakatan Harapan (PH) – AMANAH dan DAP – yang sama sekali menolak kerjasama dengan Perikatan Nasional (PN).

Anwar yang juga Presiden PKR dan Pengerusi PH memberi alasan sebagai seorang pemimpin dan seorang yang beragama Islam, beliau mesti bersedia untuk berbaik-baik dengan mereka yang ikhlas untuk berdamai.

Beliau memetik ayat 10, Surah Al Hujurat yang bermaksud: “Sesungguhnya orang-orang mukmin itu bersaudara, kerana itu damaikanlah antara kedua saudaramu (yang berselisih).”

“Tapi kalau nak jadi pimpinan politik dan kata jangan bincang dengan sesiapa, tak betul. Saya kalau perdana menteri minta jumpa esok, saya ubah suai, saya jumpa. Walaupun dari segi politik itu permusuhan politik.

“Bukan bermakna nak berdamai, bermakna untuk menjalankan beberapa kerja dari segi soal negara, soal rakyat. Kalau saya jumpa PM itu untuk minta projek komisyen DNB, itu haram namanya.

“Kalau untuk kebajikan, saya fikir untuk jadi pemimpin yang diketengahkan di arus perdana, harus ada kesediaan untuk tidak dilihat sebagai pemimpin kelompok atau parti yang sempit.

“Tetapi (pemimpin) yang keras prinsipnya tegas, tapi ada kesediaan untuk berbincang ini dalam Sunnah Rasulullah SAW. Ini yang berlaku dan kita tak lari dari itu,” katanya memetik laporan dalam wawancara khas bersama MKini.

Awal bulan ini, Muhyiddin yang juga Presiden Bersatu dan Pengerusi Perikatan Nasional (PN) menjelaskan beliau mengambil insiatif merintis kerjasama politik dengan beberapa pihak selepas didatangi pemimpin parti lain, termasuk Pejuang.

Menurutnya selepas Pilihan Raya Negeri (PRN) Johor, beliau didatangi beberapa pemimpin parti politik yang menyuarakan mengenai pembentukan kerjasama bagi mengelak pertembungan banyak penjuru.

“Selepas Pilihan Raya Negeri Johor, saya didatangi oleh beberapa orang pemimpin parti politik termasuk daripada Parti Pejuang.

“Mereka menyuarakan pandangan kepada saya bahawa lebih baik parti-parti selain Barisan Nasional merintis suatu bentuk kerjasama politik bagi mengelakkan pertembungan banyak penjuru dalam PRU-15.

“Mereka sedar bahawa majoriti rakyat tidak menyokong Barisan Nasional (BN) yang masih terpalit dengan imej kleptokrasi. Tetapi oleh kerana berlaku pertembungan banyak penjuru antara parti-parti politik yang bertanding, undi anti-BN berpecah.

“Ini menyebabkan BN dapat memenangi Pilihan Raya Negeri Melaka dan Johor walaupun ditolak oleh majoriti rakyat,” katanya.


Cagar KWSP kepada bank: Johari kritik langkah pentadbiran Anwar

Tindakan membenarkan pencarum menggunakan simpanan Kumpulan Wang Simpanan Pekerja (KWSP) mereka sebagai cagaran pinjaman boleh membawa kepada pelbagai masalah, termasuk membebankan peminjam dengan bayaran faedah yang tinggi, kata bekas Menteri Kewangan Kedua Datuk Seri Johari Abdul Ghani.

Johari, Ahli Parlimen Barisan Nasional (BN) Titiwangsa daripada UMNO, menyertai kumpulan pengkritik yang semakin meningkat memberi amaran kepada pentadbiran Datuk Seri Anwar Ibrahim tentang implikasi yang mungkin timbul daripada langkah membenarkan pencarum menggunakan dana persaraan mereka untuk menghadapi tekanan inflasi.

“Jadi, jika anda mengambil pinjaman sebanyak RM70,000 dan membayar faedah, katakan 5 peratus setahun, itu akan menjadi RM3,500. Sepanjang 10 tahun, itu RM35,000. Sedangkan KWSP tidak boleh menjamin pulangan 5 peratus baki anda,” katanya menurut FMT.

“Jumlah bersih daripada pinjaman RM70,000 selepas ditolak bayaran faedah ialah RM35,000. Dalam kes sedemikian, adalah lebih masuk akal bagi pencarum untuk mengeluarkan RM35,000 terus daripada Akaun 2nya. Dia tidak perlu membayar satu sen pun faedah.”

Pencarum KWSP yang layak kini boleh menggunakan simpanan persaraan mereka dalam Akaun 2 sebagai cagaran untuk pinjaman peribadi daripada bank swasta terpilih, satu langkah yang diumumkan Anwar pada Mac sebagai sebahagian daripada penyelesaian jangka pendek kerajaan untuk meningkatkan kos sara hidup.

Pemberi pinjaman dijamin pembayaran balik apabila peminjam mencapai umur persaraan 55 sekiranya pinjaman tidak dapat dibayar dalam tempoh yang ditetapkan. Anwar berkata mereka yang menggunakan kemudahan itu hanya boleh mendapatkan pinjaman tidak melebihi RM50,000.

Langkah itu dibuat di tengah-tengah desakan untuk membenarkan pengeluaran simpanan KWSP berskala besar ketiga yang sebahagian besarnya disokong oleh etnik Melayu yang sedang bersiap sedia untuk menyambut Aidilfitri.

Johari tidak menyatakan sama ada beliau menyokong idea itu tetapi mengatakan bahawa pengeluaran ad hoc sebelum ini yang dibenarkan semasa krisis Covid-19 telah memaksa KWSP berebut untuk mendapatkan kecairan kerana mereka berusaha untuk membenarkan pendeposit mengeluarkan berbilion ringgit simpanan.

Bank juga perlu membuat skor kreditnya sendiri dan menyediakan kontrak untuk menyokong kemudahan pinjaman, yang dikatakan oleh Johari sebagai boleh menambah kos.

Beliau sebaliknya bersetuju jika pengeluaran bersasar diberikan supaya penerima pinjaman boleh mengelak daripada membayar faedah.

Semalam, Pengerusi Perikatan Nasional (PN), Tan Sri Muhyiddin Yassin turut mengkritik langkah itu yang disifatkannya tidak munasabah dan di luar tabii.

Menurutnya langkah kerajaan membenarkan cagaran itu sebagai sesuatu yang tidak masuk akal kerana ia hanya menambah beban rakyat yang sudah terbeban dengan hutang yang tinggi.

“Kenapa tindakan kerajaan yang begitu rupa yang secara zahirnya nampak dilihat membantu tetapi tidak membantu,” katanya.

Kebenaran cagar akaun KWSP untuk buat pinjaman itu langkah ‘luar tabii’: Muhyiddin


Ahli perniagaan bebas 2 tuduhan menipu beli milikan pegangan pesawat, helikopter

Seorang ahli perniagaan bergelar Datuk dilepas dan dibebaskan atas dua tuduhan menipu pembelian milikan pegangan pesawat dan helikopter lebih RM7 juta, hari ini, lapor BH.

Hakim Mahkamah Sesyen Kuala Lumpur, Kamarudin Kamsun membuat keputusan itu selepas mendapati pihak pendakwaan gagal membuktikan kes prima facie terhadap Datuk Ismail Hassan, 59.

Kamarudin berkata, mahkamah mendapati tidak wujud elemen pernyataan palsu dan niat tidak jujur oleh Ismail dalam pertuduhan pertama.

“Berdasarkan keterangan saksi pendakwaan, tertuduh tidak pernah berjanji untuk membeli pesawat itu dan mengeluarkan dua cek.

“Pembelian yang dikatakan itu adalah daripada kehendak pengadu sendiri mengikut rantaian perbualan WhatApp antara tertuduh dan pengadu yang mana pengadu ingin menjual pegangannya atas pesawat itu serta desakan pengadu ke atas tertuduh.

“Oleh itu, mahkamah melihat tiada perbuatan pemerdayaan atau pernyataan tidak jujur daripada tertuduh,” katanya.

Pendakwaan dikendalikan Timbalan Pendakwa Raya, Muhammad Aiman Azahan manakala Ismail diwakili peguam, Datuk Zainal Omar dan Ahmad Fadli Salleh.

Mengikut tuduhan pertama, Ismail didakwa menipu seorang ahli perniagaan berusia 57 tahun dengan memperdayakannya bahawa beliau hendak membeli milikan pegangan pesawat Cessna 650 Citation III (N95AZ) dan helikopter jenis EC120B (N120TX) dengan harga RM7,092,995.

Tertuduh dikatakan menyerahkan dua cek bernilai RM1 juta dan RM6,092,995 kepada mangsa sedangkan beliau mengetahui kedua-duanya tidak boleh ditunaikan.

Kesalahan di sebuah firma guaman di Solaris Dutamas, Sentul di sini pada 21 Februari 2019 mengikut Seksyen 415 Kanun Keseksaan yang boleh dihukum di bawah Seksyen 417 kanun sama.

Bagi pertuduhan kedua, Ismail sebagai seorang muflis yang belum dilepaskan memasuki satu perjanjian pinjaman bertarikh 29 November 2017 dengan lelaki sama bagi tujuan pembelian pesawat dan helikopter sama, serta penubuhan sebuah syarikat menjalankan perniagaan penyewaan pesawat di negara ini.

Kesalahan di bawah Seksyen 109(1) (m) (ii) Akta Kebankrapan 1967 yang boleh dihukum di bawah Seksyen 109(1) akta sama yang membawa hukuman maksimum penjara dua tahun atau denda atau kedua-duanya, jika sabit kesalahan.

Berhubung pertuduhan kedua, Kamarudin berkata berdasarkan keterangan saksi, mahkamah mendapati ada surat dari Jabatan Insolvensi dikeluarkan kepada tertuduh sejak 6 September 2016.

“Surat itu membenarkan tertuduh menjalankan tugas sebagai perunding syarikat tanpa apa-apa syarat sekatan lain, namun tertuduh tidak boleh menjadi penjamin bagi pinjaman kepada syarikat itu atau mana-mana pihak,” katanya.


Tujuh lelaki Geng Nantha Kumar didakwa

Seramai tujuh lelaki Geng Nantha Kumar didakwa di Mahkamah Sesyen Ipoh hari ini atas pertuduhan menjadi ahli kumpulan jenayah terancang sejak 2018.

Tujuh tertuduh bagaimanapun tidak membuat sebarang pengakuan selepas pertuduhan ke atas mereka dibacakan secara berasingan oleh jurubahasa mahkamah di hadapan Hakim Norashima Khalid.

Tujuh tertuduh terdiri tersebut adalah Gunasegaran, Muhammad Firdaus Abdullah, Rahuljeet Singh, P.Kamal Raj, N.Pubalan, S.Kumaran dan G.Prem.

Kesemua tertuduh yang berusia 23 hingga 35 tahun terbabit didakwa melakukan kesalahan itu dalam daerah Kinta antara Ogos 2018 hingga Februari 2020.

Pertuduhan ke atas mereka dibuat mengikut Seksyen 130V (1) Kanun Keseksaan yang memperuntukkan hukuman penjara maksimum 20 tahun jika sabit kesalahan.

Pendakwaan dikendalikan Timbalan Pendakwa Raya Rohaiza Abd Rahman dan Mohd Farhan Aliff Ahmad manakala enam daripada tujuh tertuduh diwakili peguam, sementara Pubalan tidak mempunyai peguam.

Mahkamah menetapkan 8 Jun depan sebagai tarikh sebutan semula kes.

Rohaiza ketika ditemui media kemudian memaklumkan bahawa mahkamah tidak membenarkan sebarang ikat jamin terhadap kesemua tertuduh kerana kes itu di bawah bidang kuasa Mahkamah TInggi.


Mahkamah Rayuan tetapkan 23 Nov keputusan cabar larangan merokok

Mahkamah Rayuan menetapkan 23 Nov ini untuk keputusan berhubung rayuan tujuh individu yang mahu membatalkan larangan merokok di semua premis makanan yang dikuatkuasakan Kementerian Kesihatan (KKM).

Hakim Datuk Yaacob Md Sam, yang mengetuai panel tiga hakim berkata mereka memerlukan lebih banyak masa untuk meneliti dan memutuskan isu yang dibangkitkan oleh peguam dalam rayuan tersebut yang melibatkan kepentingan awam, lapor Bernama.

Dua lagi hakim yang menganggotai panel itu ialah Hakim Mahkamah Rayuan Datuk M. Gunalan dan Hakim Mahkamah Tinggi Datuk Lim Chong Fong.

Tujuh individu itu merayu terhadap keputusan Mahkamah Tinggi pada 29 Okt 2019 yang menolak permohonan semakan kehakiman mereka untuk mendapatkan perintah certiorari bagi membatalkan keputusan KKM melarang merokok di kedai makan.

Tujuh individu itu ialah Mohd Hanizam Yunus, 55, Zulkifli Mohamad, 60, Mohd Laisani Dollah, 49, Mohd Sufian Awaludin, 38, Ridzuan Muhammad Noor, 56, Mohd Yazid Mohd Yunus, 51, dan Yuri Azhar Abdollah, 43.

Pada prosiding mahkamah yang dijalankan secara dalam talian, peguam Mohamed Haniff Khatri Abdulla yang mewakili individu itu, berhujah bahawa larangan merokok yang dikuatkuasakan di kedai makan adalah tidak berperlembagaan, tidak sah dan tidak munasabah kerana ia dibuat tanpa penelitian yang betul dan menyeluruh.

Beliau berkata sebelum penguatkuasaan larangan merokok di kedai makan pada 2019, perokok di Malaysia boleh merokok di zon khas yang disediakan oleh pemilik kedai makan yang mempunyai penyaman udara dan tidak mempunyai penyaman udara.

“Kami berhujah bahawa keadaan ini lebih seimbang bagi hak perokok serta bukan perokok iaitu pelanggan yang tidak merokok boleh memilih untuk duduk di tempat yang ditetapkan dan perokok pula boleh merokok di tempat terbuka,” hujah beliau lagi.

Haniff Khatri berkata hakim Mahkamah Tinggi juga telah terkhilaf dari segi undang-undang dan malah, dalam memutuskan bahawa hak anak guamnya di bawah Perkara 5 Perlembagaan Persekutuan tidak dicabuli dan perokok tidak didiskriminasi di bawah Perkara 8 Perlembagaan Persekutuan berikutan penguatkuasaan larangan merokok di kedai makan.

Peguam Kanan Persekutuan Shamsul Bolhassan yang mewakili Kementerian Kesihatan, berhujah bahawa larangan merokok di kedai makan adalah munasabah dan tidak menyalahi undang-undang.

“Hak untuk merokok bukan hak asasi untuk hidup dan jika individu memilih untuk merokok, mereka perlu menghormati hak bukan perokok dan mereka (perokok) perlu bergerak tiga meter dari kedai makan untuk merokok.

“Undang-undang itu digubal untuk melarang merokok di kedai makan, mengambil kira kesihatan awam dan kualiti hidup,” katanya.

Dalam semakan kehakiman yang difailkan pada 31 Dis 2018 dengan menamakan KKM sebagai responden, tujuh lelaki itu yang menubuhkan persatuan dikenali sebagai Persatuan Pertahankan Perokok (PHP) memohon satu deklarasi bahawa keputusan KKM untuk melarang merokok di kedai makan adalah tidak berperlembagaan.

Menurut mereka, perokok mempunyai hak sama rata dengan golongan tidak merokok untuk mengunjungi dan meluangkan masa di premis makanan dan kerajaan tidak menyediakan kemudahan yang mencukupi seperti kawasan merokok atau memasukkan peruntukan di bawah larangan merokok bagi pengusaha kedai makan untuk menyediakan kawasan larangan merokok mereka sendiri.

KKM mengenakan larangan merokok di semua restoran dan premis makanan berkuat kuasa 1 Jan 2019.


Kes UMNO terima RM16 juta wang SRC International akan dibicara

Mahkamah Tinggi Kuala Lumpur hari ini menolak permohonan UMNO untuk membatalkan saman sivil SRC International Sdn Bhd berhubung dakwaan menerima RM16 juta yang dikatakan diseleweng daripada syarikat itu.

Peguam Shahrul Fazli Kamaruzaman yang mewakili UMNO berkata, Pesuruhjaya Kehakiman Quay Chew Soon berpendapat bahawa terdapat isu yang perlu diputuskan dalam perbicaraan.

Quay membuat keputusan itu dalam prosiding secara maya hari ini.

Beliau turut membenarkan permohonan SRC International untuk meminda penyataan tuntutannya bagi menggantikan perkataan “pengerusi” dan “ketua setiausaha UMNOo” kepada “setiausaha eksekutif UMNO, Mohd Sumali Reduan, seorang pegawai awam”.

Sebelum ini, plaintif menamakan UMNO yang disaman melalui presidennya, Datuk Seri Ahmad Zahid Hamidi, Setiausaha Agung parti, Datuk Seri Ahmad Maslan dan pemegang-pemegang jawatannya sebagai defendan.

“Mahkamah turut membenarkan permohonan defendan untuk penggantungan interim pemfailan penyataan pembelaan sementara menunggu rayuan diputuskan,”ujar Shahrul Fazli.

Pada Mei lalu, SRC International di bawah pengurusan barunya telah memfailkan saman itu bersama dengan beberapa anak syarikatnya iaitu Gandingan Mentari Sdn Bhd dan Jendela Pinggiran Sdn Bhd.

Saman sivil terhadap UMNOdibuat dalam usaha untuk mendapatkan semula RM16 juta yang dikatakan telah dipindahkan kepada parti itu secara salah.

Syarikat itu mendakwa UMNO tahu atau sepatutnya tahu bahawa wang terbabit adalah milik SRC International dan parti itu tidak mempunyai asas untuk menerima dana berkenaan.

Peguam Nur Syafinaz Vani Abdullah mewakili plaintif.

Pada 10 Mei lalu, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 billion termasuk RM300 juta daripada pelbagai pihak tempatan.


Exco UMNO Kedah sahkan terima surat jemputan PAS, tapi beri alasan

Selepas UMNO mendakwa tidak menerima jemputan ke Muktamar Tahunan PAS Ke-68, akhirnya seorang exco negerinya, Datuk Suraya Yaacob mengakui menerima surat jemputan yang diberikan kepadanya oleh Ketua Pegawai Khas Menteri Besar Kedah, Zulkifli Yahya.

Suraya yang juga Ketua Penerangan UMNO Kedah mengakui menerima surat jemputan yang diberikan wakil PAS kepadanya, ia berbeza dengan dakwaan UMNO sebelum ini mengatakan tidak menerima jemputan tersebut.

“Tidak dinafikan pada 30 Ogos baru-baru ini, saya ada menerima jemputan daripada Ketua Pegawai Khas Menteri Besar Kedah, Zulkifli Yahya ke Muktamar Tahunan Pas yang berlangsung di Kedah,” katanya dalam satu kenyataan.

Bagaimanapun, Suraya memberi alasan lain pula selepas tiada wakil UMNO hadir ke Muktamar tersebut, kononnya ia jemputan atas tiket exco Kedah pula.

“Ingin saya tegaskan di sini bahawa jemputan tersebut dibuat atas tiket Exco Kedah dan langsung tidak melibatkan kapasiti kepemimpinan UMNO atau institusi kepartian,” katanya lagi.

Jelasnya lagi, beliau tidak pernah hadir ke mana-mana Muktamar Tahunan PAS, malah mesyuarat di peringkat kawasan PAS sekali pun tidak pernah hadir.

“Oleh itu, saya menegaska. Hakikatnya, sepanjang empat tahun Muafakat Nasional (MN) ditubuhkan, saya tidak pernah sekalipun hadir ke mana-mana Muktamar Tahunan PAS, mahupun mesyuarat di peringkat PAS kawasan mahupun Kedah.

“Peliknya, pada 2022 ini kecoh pula tentang kononnya tidak seorang pun kepemimpinan UMNO hadir pada Muktamar PAS.

Bagaimana kepimpinan UMNO hendak hadir jika tiada sebarang jemputan dibuat atas kapasiti parti? Apakah kerana kekecohan tersebut sengaja PAS cetuskan gara-gara Pilihan Raya Umum Ke-15 yang hampir tiba?” soalnya pula.

Semalam, Setiausaha Agung PAS itu mengesahkan sudah membuat jemputan rasmi kepada pimpinan UMNO ke muktamar parti itu, namun jemputan itu tidak mendapat sambutan daripada pemimpin parti tersebut, malahan pemimpin negeri di Kedah juga tidak hadir sama ke majlis tersebut.

“Saya mengesahkan kita jemput pimpinan UMNO, tetapi tiada respon, termasuk UMNO Kedah pun tiada yang hadir,” katanya semalam.

Semalam, Presiden PAS Tan Sri Abdul Hadi Awang merasmikan muktamar tersebut hari ini yang diadakan di Kompleks PAS Kedah.

Bagaimanapun, pemimpin parti komponen Perikatan Nasional (PN) yang terdiri daripada Presiden Bersatu, Tan Sri Muhyiddin Yassin dan Presiden Gerakan, Datuk Dr Dominic Lau Hoe Chai menghadiri Muktamar Tahunan itu dan duduk sepentas dengan pemimpin utama PAS.


91.4% dewasa, 20.2% remaja lengkap vaksinasi sehingga semalam

Sebanyak 91.4 peratus atau 21,399,802 individu dewasa dan 20.2 peratus atau 637,079 remaja berusia 12 hingga 17 tahun telah melengkapkan vaksinasi masing-masing sehingga semalam, lapor Kementerian Kesihatan (KKM), hari ini.

Sementara 95.1 peratus atau 22,260,137 individu dewasa dan 77.5 peratus atau 2,439,727 remaja pula menerima sekurang-kurangnya dos pertama daripada vaksin dua dos atau dos tunggal.

Statistik yang dikemas kini dalam laman sesawang COVIDNOW juga menunjukkan sehingga semalam 15,585 penerima yang layak pula telah diberikan suntikan dos penggalak.

Menurut KKM, pemberian dos penggalak membabitkan warga emas berusia 60 tahun ke atas dan anggota barisan hadapan yang sudah menerima dos lengkap sekurang-kurangnya enam bulan lalu.

Dos penggalak diberikan kepada seseorang yang sebelumnya mendapat perlindungan mencukupi selepas vaksinasi lengkap, namun perlindungan itu menyusut dari semasa ke semasa.

Individu yang layak akan dimaklumkan melalui MySejahtera, manakala individu tanpa aplikasi itu bakal diberitahu melalui khidmat pesanan ringkas atau panggilan telefon oleh Pusat Pemberian Vaksin (PPV).

Sementara itu, secara keseluruhan sejak Program Imunisasi Covid-19 Kebangsaan (PICK) dilancarkan pada 24 Februari lalu hingga semalam, lebih 46.63 juta dos vaksin telah diberikan.

Daripada jumlah itu, 67.5 peratus atau 22,036,881 individu melengkapkan vaksinasi masing-masing, sementara 75.7 peratus atau 24,699,864 lagi menerima sekurang-kurangnya satu dos, manakala 15,585 lagi menerima dos penggalak.


Kerajaan PKR arah bazar Ramadan di Selangor dihentikan

Operasi bazar Ramadan di enam daerah dalam negeri Selangor yang dikenakan perintah kawalan pergerakan (PKP) akan dihentikan bermula Sabtu ini walaupun arahan kerajaan pusat memberi kebenaran kepada peniaga untuk meneruskan aktiviti perniagaan mereka.

Menteri Besarnya, Datuk Seri Amirudin Shari berkata pengumuman yang dibuat awal ini bertujuan untuk memberikan masa kepada peniaga untuk menghabiskan stok mereka dan menegaskan kerajaan negeri tidak akan mengikut arahan kerajaan pusat yang membenarkan operasi bazar diteruskan.

“Dalam SOP (prosedur operasi piawai) yang telah dikeluarkan, kita dapati operasi bazaar Ramadan tidak dibenarkan.

“Namun semalam Menteri Pertahanan telah keluarkan arahan untuk benarkan, dan kita telah buat keputusan semua bazar tidak dibenarkan beroperasi di negeri Selangor mulai Sabtu,” katanya dipetik dalam Malaysiakini.

Amirudin berkata tempoh sehingga Sabtu ini sudah mencukupi kepada peniaga untuk menyelenggara stok-stok yang mereka miliki dan menafikan tindakan diambil oleh kerajaan PKR itu sebagai kejam.

“Ini untuk beri peluang untuk pemilik gerai atau pengurus bazar Ramadan untuk selesaikan beberapa tugasan mereka, terutama untuk selenggara dan uruskan stok-stok yang mungkin mereka telah kumpulkan.

“Dengan ambil kira jumlah hari niaga telah cecah 25 hari menjelang Jumaat, kita tidaklah begitu kejam,” katanya.

Dalam pada itu, bantuan sebanyak RM500 kepada 11,000 peniaga bazar Ramadan yang terjejas juga diumumkan Amirudin.

Semalam, pelaksanaan PKP diumumkan di enam daerah dalam Selangor yang akan bermula 6 hingga 17 Mei ini bagi mengekang penularan Covid-19 yang semakin meningkat hampir setiap hari di negeri itu.

Pelaksanaan tersebut diumumkan Menteri Kanan (Keselamatan) Datuk Seri Ismail Sabri Yaakob selepas mengambil kira peningkatan kes mendadak yang dialami di Selangor dan ia perlu dilaksanakan bagi memutuskan rantaian jangkitan.


Arab Saudi rancang bina bangunan terbesar dunia

Arab Saudi merancang untuk membina bangunan terbesar di dunia dalam projek megacitynya NEOM, sumber memberitahu Bloomberg.

Sumber juga memberitahu bahawa terdapat rancangan untuk pembinaan dua bangunan pencakar langit sekitar 500 meter tinggi yang memanjang secara mendatar sejauh berpuluh-puluh batu.

Bangunan pencakar langit akan terbentang dari pantai Laut Merah ke pedalaman ke arah padang pasir dan akan menempatkan gabungan ruang kediaman, runcit dan pejabat.

Ia akan menjadi lebih besar daripada bangunan terbesar dunia semasa, yang kebanyakannya adalah kilang atau pusat beli-belah. Struktur buatan manusia tertinggi di dunia sekarang ini ialah Burj Khalifa setinggi 828 meter (2,717 kaki) di Dubai.

Pereka bentuk telah diminta untuk menyediakan prototaip sepanjang setengah batu, lapor Bloomberg.

Projek NEOM diumumkan oleh Putera Mahkota Mohammed bin Salman pada 2017 sebagai sebahagian daripada usaha Arab Saudi untuk mempelbagaikan ekonomi yang selama ini bergantung kepada minyak.

Projek pembinaan kota raya baharu itu dilaporkan meliputi 10,000 batu persegi di wilayah Tabuk, berhampiran sempadan Arab Saudi dengan Jordan dan Mesir. NEOM dinamakan daripada gabungan perkataan Yunani iaitu “baharu” dan istilah Arab, “masa depan”.

Mohammed bin Salman berhasrat mewujudkan NEOM untuk menjadi komuniti futuristik, mampan yang digabungkan bersama oleh The Line – komuniti bebas kereta sepanjang 170 kilometer yang dihubungkan dengan pengangkutan awam.

“The Line adalah idea di luar kotak,” kata Ketua Pegawai Eksekutif NEOM Nadhmi al-Nasr kepada Bloomberg, tanpa mengulas secara spesifik.

“Apa yang akan kami sampaikan apabila kami bersedia akan diterima dengan baik, dan akan dilihat sebagai penggerak revolusi.”

Arab Saudi juga telah memulakan pembinaan Menara Jeddah pada 2013 – lebih tinggi daripada bangunan tertinggi semasa di dunia, Burj Khalifa Dubai.

Kerajaan Arab Saudi juga kini menempatkan bangunan keempat tertinggi di dunia – menara jam Abraj al-Bait di Makkah, setinggi 601 meter. – Agensi


Banyak ketua UMNO bahagian tolak bertanding PRU-15, kata MB Perak

Menteri Besar Perak, Datuk Seri Saarani Mohamad mendedahkan terdapat beberapa Ketua UMNO Bahagian dan Ahli Dewan Undangan Negeri (ADUN) yang menolak untuk dicalonkan mewakili BN pada Pilihan Raya Umum ke-15 (PRU-15).

Namun Saarani yang juga Pengerusi BN Perak enggan mendedahkan siapa yang dimaksudkannya.

“Ada tetapi tidak boleh umum siapa mereka sebab saya tidak mahu ia menjadi kelam-kabut.

“Ada beberapa Ketua UMNO Bahagian, ADUN pun ada tetapi saya tidak boleh umum sekarang,” katanya ketika ditemui selepas Majlis Pelancaran Briged Sukarelawan Banjir UMNO Perak di Bangunan UMNO negeri, di Ipoh semalam (19 Oktober 2022), lapor Utusan Malaysia.

Semalam, Ketua UMNO Bahagian Beruas, Datuk Dr Azhar Ahmad mengumumkan keputusannya menolak sebarang pencalonan sebagai calon pada pilihan raya kali ini.

Menurut Azhar yang juga Pengerusi BN Parlimen Beruas, keputusan yang disifatkan sebagai berjiwa besar itu dibuat bagi memberi peluang kepada muka baharu bertanding pada PRU kali ini.

“Keputusan ini dibuat setelah menimbang sehalus-halusnya dan berfikir semasak-masaknya. Saya nak memudahkan pimpinan untuk meletakkan calon muka baharu pada PRU-15.

“Saya tak mahu ada perebutan dan perpecahan. Biarlah pimpinan tentukan calon yang boleh menang bertanding di DUN Pengkalan Baharu ini,” katanya pada sidang akhbar di Pejabat UMNO Bahagian Beruas.

Beliau turut menyeru rakan-rakan sejawatannya yang lain agar dapat berbuat keputusan sama sepertinya bagi memudahkan pimpinan memilih calon pada PRU-15 sekali gus membuka ruang melahirkan lebih ramai pemimpin UMNO.


RUU larangan merokok dijangka dibentang Julai

Draf Rang Undang-Undang Larangan Tembakau dan Rokok bagi mereka yang lahir selepas 2005 kini dalam proses semakan akhir Jabatan Peguam Negara dan dijangka dibentang di Parlimen pada Julai.

Menteri Kesihatan Khairy Jamaluddin berkata beberapa pusingan libat urus termasuk dengan industri rokok diadakan untuk mendengar pandangan daripada semua pihak sebelum memuktamadkan keputusan berhubung perkara itu.

Beliau berkata demikian kepada pemberita selepas majlis pelancaran Generational End Game Anti Rokok 18 (GEGAR-18) di Sekolah Menengah Kebangsaan Bandar Seri Putra di sini hari ini. Turut hadir Menteri Kanan Pendidikan Datuk Dr Radzi Md Jidin.

Khairy berkata di bawah peruntukan akta itu, anak-anak yang lahir pada 1 Jan 2005 atau tahun-tahun selepas itu tidak dibenarkan merokok termasuk membeli atau memiliki sebarang bentuk produk merokok termasuk rokok elektronik atau vape walaupun mereka telah melepasi umur 18 tahun.

Selain itu, katanya semua pekedai dan penjual produk merokok juga tidak boleh menjual produk-produk merokok kepada kumpulan anak-anak yang tergolong dalam larangan it

Sementara itu, Khairy berkata satu kaji selidik turut telah dimulakan dalam kalangan pelajar tingkatan empat dan lima di seluruh negara bagi meninjau pandangan mereka.

Khairy berkata usaha itu juga menyasarkan remaja yang tidak pernah merokok supaya tidak merokok dan yang telah merokok menghentikan perbuatan itu.

“Selain itu, kita juga akan melaksanakan kawalan iklan mempromosikan produk vape termasuk dalam media sosial,” katanya.


Nik Nazmi hanya cipta fakta salah, sandiwara isu tanah rizab di Kedah

Menteri Sumber Asli, Alam Sekitar dan Perubahan Iklim, Nik Nazmi Nik Ahmad dinasihatkan agar memberi tumpuan kepada isu pelantikan Pengerusi Suruhanjaya Tenaga, Rashdan Yusof daripada terus mencipta fakta yang tidak betul.

Ahli Parlimen Perikatan Nasional Pokok Sena, Datuk Ahmad Yahaya berkata, menteri berkenaan membuat dakwaan yang bercanggah dari fakta sebenar berkenaan Tanah Rizab Melayu (TRM) di Kedah tanpa merujuk sumber sahih daripada Pejabat Tanah dan Galian (PTG) negeri.

“Lebih baik tumpu menyelesaikan isu Pengerusi Suruhanjaya Tenaga itu yang dikatakan mempunyai jawatan utama dalam Gamuda Bhd yang terlibat dalam projek tenaga boleh diperbaharui.

“Itu lebih baik daripada membuat kenyataan tidak betul tanpa merujuk data yang sebenar,” tegas beliau dalam satu kenyataan, hari ini (3 April 2023).

Menurutnya Nik Nazmi cuba mempertahankan dakwaannya konon TRM di Kedah telah berkurangan sebanyak 5,351.65 hektar sepanjang tempoh 2021-2022.

Sedangkan ujarnya, maklumat terkini PTG Kedah bahawa sehingga Januari 2023 berjaya mengekalkan TRM seluas 721,905.61 hektar malah keluasan itu meningkat kira-kira 408 hektar berbanding 1993.

“Mengapa beliau (Nik Nazmi) tidak mendapatkan data terkini dari sumber PTG Kedah sendiri. Mengapa harus mengemukakan bukan data terkini?

“Adakah ia sandiwara yang sengaja dicetuskan untuk menimbulkan kecaman dan tohmahan ke atas kerajaan negeri pimpinan Dato’ Seri Muhammad Sanusi Md Nor atau adakah naratif ini dirancang bersifat politik semata-mata,” soalnya.

Namun baginya, walau apapun situasinya, insiden itu secara tidak langsung memaparkan kelemahan Nik Nazmi sendiri sebagai menteri.

Dalam masa yang sama, PAS Kedah tetap berdiri teguh di belakang Menteri Besar dan yakin naratif yang sengaja dicetuskan itu tidak akan berjaya mempengaruhi sokongan rakyat terhadap kerajaan negeri.

Semalam, Menteri Besar, Datuk Seri Muhammad Sanusi Md Nor dalam kenyataan yang dimuatnaik di media sosialnya memaklumkan daripada jumlah 4,751.369 hektar TRM yang dicabut keluar dari tahun 1993 hingga Januari 2023, seluas 5,160.034 hektar telah diganti semula.

Justeru, kata Ahmad, Kedah antara negeri yang paling tinggi mengekalkan TRM di Semenanjung Tanah Melayu selain Kelantan dan Terengganu, merupakan fakta yang tidak boleh disanggah.


Jumlah dos vaksinasi hampiri sasaran 200,000 sehari

Sasaran 200,000 dos harian vaksinasi Covid-19 yang diletak kerajaan hampir dicapai selepas mencatatkan rekod tertinggi semalam sebanyak 197,963 dos diberikan kepada orang ramai.

Rekod semalam mencatatkan seramai 142,890 individu menerima dos pertama manakala 55,073 individu menerima dos kedua, kata Menteri Kesihatan Datuk Seri Dr Adham Baba.

Sementara itu, seramai 1,413,039 individu telah melengkapkan dua dos vaksin Covid-19 dan seramai 3,275,194 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,688,233.

Lima negeri yang mencatatkan penerima kedua-dua dos tertinggi ialah Selangor dengan 180,605 diikuti Sarawak (159,920); Johor (135,621); Perak (135,435) dan Kuala Lumpur (127,174).

Sementara itu, berdasarkan perkongsian laporan harian jumlah pendaftaran kumulatif vaksin, Dr Adham berkata seramai 13,811,642 pendaftaran direkodkan semalam, dengan perkembangan nasional sebanyak 59 peratus.

Selangor menjadi negeri tertinggi yang merekodkan jumlah pendaftaran iaitu sebanyak 3,510,783 diikuti Johor (1,723,619), Sarawak (1,321,651) dan Kuala Lumpur (1,167,136).

Menteri Penyelaras Program Imunisasi Covid-19 Kebangsaan Khairy Jamaluddin sebelum ini berkata, kerajaan menyasarkan lebih 200,000 orang akan menerima suntikan vaksin Covid-19 sehari bermula Julai ini, dan kemudian ditingkatkan kepada lebih 300,000 orang sehari mulai Ogos.


China guna ubat tradisional rawat Covid-19 di Shanghai

Pihak berkuasa kesihatan Shanghai mula mengedarkan kepada penduduk berjuta-juta kotak ubat tradisional Cina (TCM), seperti produk herba dan kapsul selesema, yang dikatakan boleh merawat Covid-19 dalam pertempuran untuk mengawal wabak virus terbesarnya.

Pusat komersial China itu, kini di bawah perintah berkurung yang berpanjangan, melaporkan 20,472 jangkitan baharu Covid-19 pada Rabu (6 Apr), termasuk 311 kes bergejala, dalam kalangan populasi lebih 26 juta orang.

“Menghadapi varian Omicron yang sangat mudah berjangkit, kami harus menggunakan rawatan TCM secepat mungkin,” kata Presiden Hospital Shuguang, Fang Min, salah sebuah hospital di bandar itu.

“Bagi orang awam, termasuk kumpulan berisiko tinggi, mengambil rawatan TCM apabila wabak itu meluas mempunyai kesan pencegahan yang baik,” katanya sambil menambah bahawa lebih 21 juta individu telah menerima TCM.

Beberapa penduduk memberitahu mereka telah menerima kotak percuma ubat selesema tLianhua Qingwen daripada jawatankuasa kejiranan dalam beberapa minggu kebelakangan ini. Individu dijangkiti Covid-19 berkata mereka menerima ubat TCM untuk dilarutkan dalam air panas.

Kira-kira 98 peratus pesakit Covid-19 Shanghai sedang menjalani rawatan TCM, dan pasukan TCM telah pergi ke hospital dan pusat kuarantin yang ditetapkan sejak wabak terbaru bermula pada Mac, kata Fang.

Pihak berkuasa kesihatan China telah mengesyorkan beberapa ubat dan ramuan TCM, seperti Lianhua Qingwen, untuk digunakan oleh pesakit Covid-19, walaupun kekurangan data klinikal yang boleh dipercayai mengehadkan penggunaannya di luar negara.

Singapura, yang mempunyai populasi etnik Cina yang besar, berkata pada November tidak ada bukti saintifik daripada ujian klinikal rawak bahawa mana-mana produk herba, termasuk Lianhua Qingwen, boleh digunakan untuk mencegah atau merawat Covid-19.

Ia menasihatkan penggunaan semua produk herba yang dirumus untuk selesema sahaja untuk menganai gejala seperti sakit kepala, hidung berair atau tersumbat, sakit tekak dan batuk.

Pada 2020, Pentadbiran Makanan dan Ubat-ubatan (FDA) Amerika Syarikat (AS), memberi amaran kepada vendor Lianhua Qingwen untuk berhenti menjualnya sebagai rawatan Covid-19.

Pegawai di daerah Hongkou di Shanghai telah mengedarkan 722,000 kotak kapsul Lianhua Qingwen, dan bertujuan memberi semua penduduk ubat TCM seperti herba dan uncang teh, lapor Shanghai Daily.

Shijiazhuang Yiling Pharmaceutical, pembuat Lianhua Qingwen, berkata ujian klinikal pada 2020 menunjukkan bahawa ia boleh, bersama-sama terapi konvensional, melegakan simptom Covid-19 seperti demam dan batuk.

China meluluskan beberapa rawatan termasuk ubat berasaskan antibodi Pfizer Inc Paxlovid dan Brii Biosciences Ltd untuk merawat pesakit Covid-19, tetapi tidak jelas sejauh mana ia digunakan. – Agensi


Tragedi Syawal Covid-19: Kisah benar di sebuah daerah di Kedah (Episod 1)

Seorang individu telah menyalahgunakan surat pengesahan majikan dan pas pekerja dengan merentas daerah bagi tujuan pulang ke kampung untuk menyambut hari raya bersama ibu bapanya baru-baru ini.

Sedangkan beliau tinggal dan menetap di daerah lain.

Akhirnya, disebabkan tindakannya yang melanggar prosedur operasi standard (SOP) Perintah Kawalan Pergerakan (PKP) yang ditetapkan telah menyebabkan ramai ahli keluarganya turut dijangkiti virus Covid-19.

Hasil siasatan yang dilakukan juga mendapati, tiada SOP dan amalan norma baharu yang diamalkan ketika menyambut hari lebaran itu.

Kini, ibu bapa dan anak-anak saudaranya (golongan berisiko) yang masih kecil sedang menjalani rawatan di hospital akibat tindakannya itu.

Kepada fronliner anda tetap hero kami! Terus cekal bertugas demi negara yang tercinta ini.

Pengajarannya

Jadi, cubalah tuan/puan bayangkan sekiranya kerajaan membenarkan aktiviti ziarah di Hari Raya dilakukan baru-baru ini? Adakah kes akan melonjak lebih tinggi atau bagaimana?

Kitalah yang akan menentukannya.

Kepada rakyat yang sentiasa terus mematuhi SOP, anda adalah warganegara yang amat bertanggungjawab, anda juga adalah anak yang bertanggungjawab kepada keluarga.

Pengorbanan yang kita lakukan hari ini adalah demi masa depan kita, masa depan tanpa Covid-19.

Kerana, kita akan menang satu hari nanti. Kita akan menang!

Majlis Keselamatan Negeri Kedah


97.8 peratus individu dewasa lengkap vaksinasi Covid-19

Sebanyak 97.8 peratus atau 22,893,234 populasi dewasa negara kini telah melengkapkan suntikan vaksin masing-masing sejak Program Imunisasi Covid-19 Kebangsaan (PICK) dlancarkan 24 Februari tahun lalu.

Kementerian Kesihatan (KKM) memaklumkan sebanyak 99.0 peratus atau 23,175,181 individu dewasa lagi menerima sekurang-kurangnya dos pertama daripada vaksin dus dos atau vaksin dos tunggal.

Sementara itu, sejak Oktober lalu pula sebanyak 36.5 peratus atau 8,539,533 individu dewasa, terutama warga emas berusia 60 tahun dan ke atas, telah menerima suntikan dos penggalak.

Manakala bermula 8 September tahun lalu hingga semalam, 88.0 peratus atau 2,770,412 remaja berusia 12 hingga 17 tahun telah lengkap divaksin.

Menurut statistik laman sesawang kendalian KKM, Covidnow yang dikemas kini pagi ini, seramai 90.8 peratus atau 2,858,992 remaja lagi menerima sekurang-kurangnya satu dos.

Keseluruhannya sehingga semalam, lebih 60.03 juta dos vaksin telah diberikan, dengan 78.6 peratus atau 25,663,646 individu telah lengkap divaksinasi.

Seramai 79.7 peratus atau 26,034,173 individu lagi menerima sekurang-kurangnya satu dos, lapor KKM.


Wang sita RM114 juta sudah dapat, Najib boleh bayar baiki Seri Perdana

Walaupun wang sitaan sudah dipulangkan tetapi nampaknya Datuk Seri Najib Razak masih berkira-kira dan bukankah sepatutnya kerosakan yang berlaku di Kompleks Seri Perdana digantikan oleh bekas Perdana Menteri (PM) itu.

Untuk rekod, wang RM114 juta yang sebelum ini dirampas sudah dipulangkan kepada Najib dan sekiranya masih ada rasa tanggungjawab kerana menjadi orang terakhir menetap di Seri Perdana, beliau sepatutnya membayar ganti rugi ke atas kerosakan yang berlaku.

Namun, Najib tetap Najib, tidak akan mengaku kesalahan diri sendiri dan baginya orang lain yang bersalah hanya beliau sahaja betul. Itu adalah realiti suami kepada Datin Seri Rosmah Mansor itu.

Apabila isu kos baik pulih Kompleks Seri Perdana didedahkan kepada umum, Najib menunding jari kepada Tan Sri Muhyiddin Yassin walhal beliau terlupa siapakah sebenarnya individu terakhir yang menetap di rumah agam tersebut.

Untuk rekod, dua PM sudah bertukar ganti tetapi tidak ada seorang pun sanggup duduk di rumah tersebut memandangkan keadaannya yang agak rosak teruk disamping pelbagai cerita-cerita mistik yang menjadi bualan mulut orang ramai.

Sebelum ini kita sering mendengar kisah bagaimana penyewa tidak menjaga rumah yang disewakan, sebaik sahaja berpindah habis rosak rumah tersebut sehingga kos untuk membaiki terpaksa ditanggung oleh tuan rumah.

Tidak cukup dengan itu, penyewa hanya keluar rumah begitu sahaja tanpa memikirkan kos yang terpaksa ditanggung oleh tuan rumah. Beberapa rakan pernah berdepan dengan situasi ini, mereka terpaksa mengeluarkan wang poket sendiri angkara tindakan tidak bertanggungjawab penyewa rumah.

Keadaan sama kini berlaku dalam isu Kompleks Seri Perdana apabila kerajaan selaku pemilik aset terpaksa menanggung kos kerosakan akibat penyewa terdahulu yang tinggal disitu selama bertahun-tahun.

Bagaimanapun, apabila pemilik aset mahu membaiki rumah tersebut yang agak besar, penyewa rumah pula marah kononnya mahal dan melibatkan kos tinggi. Jadi, apakah hak penyewa mahu mempertikaikan kos yang akan ditanggung tuan pemilik aset tersebut.

Sepatutnya individu terakhir yang menetap di kediaman tersebut perlu ada rasa tanggungjawab sedikit, sekurang-kurangnya menawarkan untuk membayar sebahagian kos ganti rugi. Ini tidak, hanya mahu pulangkan sahaja perabot kepada kerajaan sahaja.

Perabot itu pun tidak pasti bagaimana keadaannya, masih elok atau sudah usang kerana sudah bertahun-tahun disimpan dalam gudang. Lebih elok dilelong dan digunakan untuk membayar kos ganti rugi Seri Perdana yang dirosakkan.

Jadi, sekiranya Najib tidak berpuas hati dengan kos yang akan terpaksa dikeluarkan kerajaan untuk membaiki Kompleks Seri Perdana, bukankah lebih baik beliau menawarkan untuk menampung sedikit kos baik pulih itu memandangkan sudah mendapat semula wang RM114 juta.

Tak perlulah menunding jari kepada mana-mana individu, sama seperti isu 1Malaysia Development Berhad (1MDB) tidaklah perlu menunding jari kononnya ditipu seorang ahli perniagaan, Jho Low walhal saksi-saksi pendakwaan di mahkamah sudah bercerita hal sebenar.

Kompleks Seri Perdana ini dibina pada 1997 dan siap pada 1999, di atas tapak seluas 42.5 ekar mengikut kontur anak bukit dengan mengekalkan struktur geografi alam semula jadi selaras dengan konsep perancangan Putrajaya sebagai sebuah Bandaraya Taman.

Kos pembinaannya juga mencecah puluhan juta ketika itu, malah kompleks sebesar itu juga pastinya memerlukan penyelenggaraan dan penjagaan yang menelan belanja tinggi. Jurutera pembinaan pasti tahu kos dan belanja yang diperlukan untuk memastikan bangunan sebesar itu dapat bertahan lama.

Bagaimanapun selepas Pakatan Harapan (PH) menang di Putrajaya, mereka tidak pernah mengambil tahu atau sekurang-kurangnya cuba meneliti aset milik kerajaan yang sangat bernilai tersebut.

Mungkin kerana waktu itu kerajaan PH terlalu sibuk mengendalikan hutang-hutang 1MDB yang ditinggalkan oleh bekas PM waktu itu.

Untuk rekod, Seri Perdana bukan dibina oleh Muhyiddin, malah PM Kelapan tersebut tidak pernah menetap atau mengadakan sebarang acara rasmi disitu sepanjang menjadi pemimpin nombor satu negara.

Cadangan untuk membalik pulih juga datang daripada agensi bertanggungjawab yang mengendalikan aset kerajaan itu, pastinya aset kerajaan perlu dijaga dengan baik selepas hampir beberapa tahun ditinggalkan begitu sahaja.


PMX tak patut kaji semula pengerusi KEDA, mesti jaga maruah Zahid

Perdana Menteri, Datuk Seri Anwar Ibrahim tidak patut menjatuhkan air muka anak muridnya, Datuk Seri Ahmad Zahid Hamidi, berhubung pelantikan Ahli Majlis Tertinggi (MT) UMNO, Datuk Seri Abdul Azeez Rahim sebagai Pengerusi Lembaga Kemajuan Wilayah Kedah (KEDA).

Ketua Pemuda Perikatan Nasional (PN), Ahmad Fadhli Shaari berkata Zahid telah membuat pengumuman mengenai pelantikan itu secara terbuka dan telah diketahui ramai.

Namun, beliau berkata Anwar sebaliknya mengumumkan pula bahawa pelantikan itu akan dikaji semula, dan tindakan itu tidak wajar dilakukan kerana UMNO telah memberi kerjasama baik kepada kerajaan Pakatan Harapan-Barisan Nasional (PH-BN).

“Pengumuman PMX untuk menilai semula pelantikan seorang pemimpin UMNO sebagai Pengerusi KEDA adalah satu perkara yang kurang wajar.

“Pelantikan itu sudah diumumkan secara terbuka, PMX perlu jaga maruah dan air muka pemimpin terbabit (Zahid).

“UMNO sudah memberikan kerjasama yang cukup baik dalam menubuhkan kerajaan perpaduan,” kata Ahli Parlimen PN Pasir Mas itu, malam tadi.

Beliau berkata demikian ketika mengulas pengumuman Anwar bahawa pelantikan Abdul Azeez ditangguhkan kerana akan dikaji semula.

5 April lalu, Zahid mengumumkan bekas ahli Parlimen Baling itu dilantik sebagai pengerusi KEDA menggantikan Datuk Seri Jamil Khir Baharom.

Pengumuman berkenaan dibuat oleh Timbalan Perdana Menteri yang juga Menteri Kemajuan Desa dan Wilayah pada satu program anjuran Kementerian berkenaan di Jitra, Kedah.

Menurut beliau, pelantikan Abdul Azeez ke jawatan berkenaan adalah bagi mengisi kekosongan yang sebelum ini disandang oleh Jamil yang juga bekas Menteri di Jabatan Perdana Menteri.

Mengulas lanjut, Ahmad Fadhli berkata Anwar sepatutnya mengenang jasa dan sumbangan UMNO dalam membentuk Kerajaan Persekutuan.

“Kena ingat jasa dan sumbangan UMNO. Jangan dilayan seperti melukut di tepi gantang. Semoga dipermudahkan segala urusan,” katanya.


Malaysia di landasan capai pertumbuhan hingga 6.3 peratus: Zafrul

Menteri Kewangan Tengku Datuk Seri Zafrul Abdul Aziz hari ini memberi jaminan bahawa Malaysia berada di landasan untuk mencapai sasaran pertumbuhan ekonomi antara 5.3 dan 6.3 peratus tahun ini dan menyifatkan cakap-cakap mengenai kemelesetan global sebagai “terlalu awal dan suatu yang tidak sepatutnya”.

Beliau berkata pertumbuhan ekonomi Malaysia akan disokong oleh dasar fiskal pengembangan kerajaan serta dasar monetari akomodatif, lapor Bernama.

Tengku Zafrul berkata Malaysia dijangka menyaksikan momentum pertumbuhan selanjutnya pada suku kedua selepas merekodkan pertumbuhan keluaran dalam negara kasar kukuh pada 5.0 peratus bagi suku pertama tahun ini.

“Bagaimanapun, kita tetap berhati-hati dengan sebarang potensi negatif. Terdapat potensi risiko (disebabkan) oleh perang di Ukraine, harga komoditi tinggi dan dasar moneteri global yang diperketatkan. Sehubungan itu kerajaan perlu memastikan fleksibiliti fiskal yang mencukupi pada masa depan bagi menangani risiko seumpama itu.

“Itulah sebabnya mengapa kita berhasrat untuk mengurangkan secara beransur-ansur defisit fiskal daripada 6.4 peratus pada 2021 kepada 6.0 peratus pada 2022 dan juga merasionalkan subsidi menjadi lebih bersasar,” katanya kepada media pada majlis Rumah Terbuka Kementerian Kewangan hari ini.

Tengku Zafrul berkata kegagalan untuk memenuhi obligasi hutang merupakan risiko utama bagi negara-negara sekiranya berlaku kemelesetan global tetapi ia bukan risiko bagi Malaysia kerana risiko itu dapat dikurangkan berikutan pendedahan rendahnya kepada hutang luaran, dengan kurang daripada 3.0 peratus dalam mata wang asing.

Menurutnya, Malaysia mempunyai kecairan yang mencukupi untuk membiayai keperluan pinjaman kerajaan dan sektor swasta.

Sementara itu, Tengku Zafrul berkata kementerian tersebut sedang mencari jalan untuk melaksanakan subsidi bersasar.

“Kita buat telah buat sesi libat urus dgn pihak berkepentingan dan akan bawa ke Kabinet dalam masa terdekat,” katanya dan menambah pemberian subsidi kini adalah menyeluruh dan memberi manfaat semua orang termasuk golongan kaya.

“Golongan kaya menikmati lebih subsidi berdasarkan penggunaan yang lebih besar. Satu contoh adalah sebahagian besar daripada subsidi petrol berjumlah RM4 bilion setakat Mac 2022 ini sebenarnya dinikmati oleh golongan T20.

“Setiap RM1subsidi bahan api, 53 sen pergi ke golongan T20 manakala hanya 15 sen dimanfaatkan oleh golongan B40,” tambahnya.


Gopal Sri Ram meninggal dunia pada usia 79 tahun

Timbalan Pendakwa Raya Kanan, Datuk Seri Gopal Sri Ram dilaporkan meninggal dunia pada usia 79 tahun.

Memetik laporan FMT sebentar tadi, perkara itu disahkan sumber kepada portal berita itu.

Sebelum ini mendiang dilaporkan dimasukkan ke unit rawatan rapi (ICU) sebuah hospital swasta dipercayai bagi mendapatkan rawatan untuk penyakit paru-parunya.

Bekas Hakim Mahkamah Persekutuan itu merupakan pendakwa utama perbicaraan kes rasuah 1Malaysia Development Berhad (1MDB) membabitkan bekas perdana menteri, Datuk Seri Najib Razak.

Selain itu mendiang juga adalah pendakwa utama bagi perbicaraan kes rasuah isteri Najib, Datin Seri Rosmah Mansor membabitkan projek hibrid solar untuk 369 sekolah luar bandar di Sarawak dan pengubahan wang haram berjumlah RM7 juta.


Kilang, premis perniagaan antara 49 premis diarah tutup semalam

Masih terdapat banyak kilang, premis perniagaan dan tapak pembinaan yang gagal mematuhi prosedur operasi standard (SOP), semalam sahaja sebanyak 49 lagi premis diarahkan tutup kerana ingkar mengikut peraturan ditetapkan kerajaan bagi mengekang penularan pandemik Covid-19.

Timbalan Perdana Menteri Datuk Seri Ismail Sabri Yaakob berkata ia adalah hasil penguatkuasaan secara menyeluruh pasukan petugas operasi pematuhan melibatkan 80,868 pemeriksaan dan pemeriksaan mengejut terhadap kilang, premis perniagaan, tapak pembinaan dan asrama penempatan pekerja.

“Semalam juga, 337 individu lagi ditahan atas kesalahan ingkar SOP dan daripada jumlah itu, seramai 332 individu dikompaun dan lima direman,” katanya lapor Bernama.

Bagi Op Benteng pula, menurutnya lima imigran ditahan dan tujuh kenderaan darat dirampas.

Sementara itu Ismail Sabri berkata sembilan lagi PKPD dilaksanakan melibatkan Perak, Pahang, Kedah dan Sabah mulai 26 Julai hingga 8 Ogos ini.

Beliau yang juga Menteri Pertahanan berkata keputusan itu diambil setelah sidang khas Majlis Keselamatan Negara meneliti pembentangan Kementerian Kesihatan dan mengambil kira penilaian risiko serta trend jangkitan COVID-19 di kesemua lokaliti berkenaan.

Menurutnya kawasan terlibat di Sabah ialah di Kampung Lajau dan Kampung Kota Klias, Beaufort; Perumahan Ladang Kim Loong, Beluran; Kampung Tungkang, Kudat dan Kampung Telisai, Tungku di Lahad Datu.

Dua lokaliti di Perak yang dikenakan PKPD ialah Medan Klebang Restu (Mukim Chemor) dan Bandar Pulai Jaya (Mukim Sungai Raia) di daerah Kinta.

Sementara itu di Pahang, ia melibatkan lokaliti di Blok 5 FELDA Keratong 7, Muadzam Shah di Rompin selain PKPD di kawasan Asrama Pekerja dan Tapak Bina Hospital Pendang, Kedah.

Ismail Sabri berkata PKPD di QL Farm Membalua, Tawau; Kampung Pikat, Bongawan, Papar; Penjara Kepayan, Kota Kinabalu; Kampung Jawi-Jawi, Kota Belud; serta tiga lokaliti iaitu Kampung Suang Parai, Taman Kingfisher Sulaman dan Bandaran Berjaya di Kota Kinabalu, Sabah ditamatkan esok seperti dijadualkan.


Che’gu Bard dakwa Anwar, DAP lindungi kesalahan menteri KBS

Pengerusi Penaja Muafakat Nasional Negeri Sembilan, Badrul Hisham Shaharin atau Che’gu Bard, mendakwa ada usaha untuk melindungi Menteri Belia dan Sukan daripada DAP, Hannah Yeoh, berhubung program ‘Jom Ziarah Gereja’ yang telah dibatalkan.

Menurutnya DAP menyedari apa yang dilakukan oleh Hannah yang juga Ahli Parlimen Segambut itu adalah satu kesalahan, tetapi parti itu akan berusaha melindunginya kerana ia adalah aspirasi DAP sejak Deklarasi Setapak 1967.

Manakala, Anwar pula dakwa Che’gu Bard, mengetahui apa yang dilakukan Hannah itu adalah salah dan membazir wang rakyat, selain melanggar undang-undang dan Perlembagaan Negara, serta mengancam akidah.

“Bagaimanapun Anwar akan terus berusaha menipu, memusing fakta melindungi semuanya kerana DAP memiliki jumlah kerusi yang banyak., dan jika DAP menarik sokongan, Anwar akan menjadi Perdana Menteri paling pendek dalam sejarah,” katanya dalam kenyataan hari ini (20 Mac 2023).

Che’gu Bard hari ini dipanggil ke Ibu Pejabat Polis Daerah Sentul susulan laporan yang dibuat Hannah terhadap beliau sebelum ini. Che’gu Bard juga turut membuat laporan balas polis terhadap menteri DAP itu.

“Dalam pada masa laporan saya tidak disiasat, Hannah Yeoh terus gunakan medan terbuka menfitnah saya. Dia berlakon menipu seolah dia mangsa. Gambaran buruk diberikan seolah saya anti-Kristian dan memusuhi agama lain.

“Perdana Menteri paling gagal pula muncul menambah fitnah jahat dengan menggambarkan isu ini dibangkitkan oleh pihak hilang kuasa dan lempar fitnah sangat jahat dengan mengatakan orang miskin sedia dibayar untuk buat kekecohan,” kata Che’gu Bard lagi.

Beliau juga sekali lagi mengulangi persoalan apakah yang telah beliau fitnahkan terhadap Hannah, sedangkan Impact Malaysia yang menganjurkan program ‘Jom Ziarah’ itu adalah agensi di bawah kelolaan dan mendapat dana Kementerian Belia dan Sukan (KBS).

“Pada 13 Mac 2023 saya telah mendedahkan Impact Malaysia sedang rekrut remaja bukan Kristian (termasuk Islam) untuk sertai program “Jom Ziarah Gereja. Jelas poster berbahasa Melayu itu menyasarkan remaja Melayu Islam dan tertulis ajakan untuk peserta mengenali Kristian.

“Sah memang Impact Malaysia rekrut remaja bukan Kristian, termasuk Islam, untuk dibawa mengenal Kristian di gereja. Sah penganjur merupakan agensi di bawahKBS yang menerima budget RM5 juta setahun,” kata Che’gu Bard.


UMNO akan hulur persahabatan dengan DAP bagi hadapi PRN Pulau Pinang: Zahid

Datuk Seri Ahmad Zahid Hamidi berkata UMNO akan menghulurkan persahabatan dengan DAP bagi mengadapi Pilihan Raya Negeri (PRN) di Pulau Pinang nanti.

Kerjasama UMNO dengan DAP untuk menghadapi PRN Pulau Pinang adalah penting, kata Zahid yang berharap kerjasama dengan rakan parti dalam kerajaan campuran akan diteruskan diperingkat negeri nanti.

“Keserasian tidak boleh wujud kerana arahan tetapi atas keselesaan dan ia wujud daripada semangat kekitaan.

“Biarpun Kerajaan Perpaduan belum wujud pada peringkat negeri, namun pada PRN kelak UMNO menawarkan huluran persahabatan dengan kerajaan Pulau Pinang.

“Saya berharap jalinan ini diteruskan untuk sekurang-kurangnya lima tahun akan datang,” katanya dipetik laporan BH.

Zahid terdahulu menghadiri program Majlis Santunan Kasih Ramadan Kementerian Kemajuan Desa dan Wilayah (KKDW) di Masjid Jamek Al-Islah Pokok Tampang, Tasek Gelugor hari ini.

Jelasnya lagi, rundingan gerak kerja dalam kalangan parti gabungan Kerajaan Perpaduan harus memfokuskan faktor kebolehmenangan kerusi bakal ditandingi.

“Itu (PRN) wajib menang dan yang penting perundingan mesti berasaskan kepada kebolehmenangan, bukan bertanding untuk mendapatkan jumlah tertentu sahaja.

“Paling penting juga adalah jalinan keserasian yang baik dalam kalangan pemimpin parti sehingga ke peringkat akar umbi,” katanya lagi.

Ditanya sama ada pemimpin parti politik dalam Kerajaan Perpaduan sudah mencapai keserasian ketika ini. beliau menjawab ringkas: “Baru nak serasi.”


Datuk Seri Vida dituduh muat naik komunikasi sumbang

Usahawan kosmetik terkemuka Datuk Seri Hasmiza Othman mengaku tidak bersalah dan minta dibicarakan di Mahkamah Sesyen Sepang, hari ini (8 November 2022, terhadap satu pertuduhan memuat naik komunikasi bersifat sumbang pada Mei lalu membabitkan video muzik ‘Muah Muah Raya’.

Dia yang lebih dikenali sebagai Datuk Seri Vida serta DSV membuat pengakuan berkenaan selepas pertuduhan dibacakan di hadapan Hakim Ahmad Fuad Othman.

Vida, 51, didakwa mengikut Seksyen 233(1)(a) Akta Komunikasi dan Multimedia 1998 (Akta 588), membuat dan memulakan penghantaran komunikasi yang bersifat sumbang dengan niat menyakitkan hati orang lain, pada 29 April lalu melalui akaun YouTube DSV Entertainment.

Video berkenaan kemudian dilihat di di Suruhanjaya Komunikasi dan Multimedia Malaysia (SKMM) di Cyberjaya pada 5 Mei lalu.

Jika sabit kesalahan, Vida selaku Orang Kena Saman (OKS) boleh dihukum denda tidak lebih RM50,000 atau penjara tidak lebih setahun atau kedua-duanya, dan boleh didenda selanjutnya RM1,000 bagi setiap hari kesalahan itu diteruskan selepas sabitan, menurut BH.

Timbalan Pendakwa Raya SKMM Fazril Sani Mohamed Fadzil, mencadangkan jaminan RM10,000.

Bagaimanapun, peguam yang mewakili Vida, Datuk Adnan Seman memohon jaminan diturunkan kepada RM2,000 dengan alasan ia kesalahan pertama OKS.

Ahmad Fuad kemudian mengarahkan Vida membayar jaminan RM5,000 dengan seorang penjamin.

Beliau kemudian menetapkan 7 Disember ini sebagai tarikh sebutan untuk serahan dokumen.


Kehancuran total pun mungkin tak mampu insafkan UMNO: Mokhtar

UMNO sekarang ini dilihat bijak bermain politik, namun Ahli Jawatankuasa Dewan Ulamak PAS Pusat, Ustaz Mokhtar Senik berpendapat parti itu tetap tidak insaf walaupun telah dua kali mengalami kekalahan dahsyat dalam Pilihan Raya Umum (PRU).

Menurutnya UMNO yang kalah teruk pada PRU-14 hingga membolehkan Pakatan Harapan (PH) memerintah, kembali ceria setelah menang beberapa Pilihan Raya Kecil (PRK) dengan bantuan dan sokongan PAS.

“PRU-14 dahulu telah kita saksikan PH gembira sakan kerana tak sangka manifesto mereka yang olok-olok diterima oleh pengundi sehingga mereka berjaya menumbangkan Barisan Nasional (BN)

“Manakala BN kecewa muram, kerana tak sangka pohon gergasi mereka boleh tumbang menyembah bumi. Rupa-rupanya yang gembira tidak lama gembiranya. Hanya 22 bulan sahaja mereka mampu berpesta riang. Allah ganti gembira dengan kekecewaan.

“BN yang awalnya kecewa kembali rasa gembira apabila PRK yang mereka sertai menang bergaya dengan sokongan PAS dan kemudiannya mereka boleh menumpang kerajaan bersama PAS dan Bersatu,” katanya mengulas perkembangan politik semasa setelah Kabinet baharu pimpinan Datuk Seri Anwar Ibrahim dibentuk.

Bagaimanapun, Mokhtar berkata keinsafan UMNO tidak lama apabila parti itu mula tidak senang sekiranya Tan Sri Muhyiddin Yassin terus menjadi Perdana Menteri (PM).

“Lalu digoyangnya pokok hingga Muhyiddin gugur. Kemudian naiklah orang UMNO jadi PM iaitu Datuk Seri Ismail Sabri Yaakob.

“Namun oleh kerana dalam UMNO banyak kem, masing-masing ada senjata dan askar sendiri, maka masing-masing tak puas hati kalau PM bukan dari kem mereka.

“Lalu digoyangnya lagi kerajaan sendiri, dan tergulinglah Ismail Sabri. Diguling oleh rakan dalam UMNO sendiri,” katanya lagi.

Mokhtar berkata UMNO juga sudah berasa kuat sehingga sanggup bertanding solo dalam PRU-15, hingga mengalami kekalahan paling teruk dalam sejarah parti itu sejak negara merdeka.

“Sayangnya Allah hanya tunaikan hasrat UMNO/BN setakat 30 kerusi sahaja. Jauh dibelakang PAS.

“Kini UMNO/BN hanya parti kecil dalam PH, dan UMNO akan semakin mengecil. Dua kali mengalami kekalahan dahsyat masih belum benar-benar menginsafkan UMNO.

“UMNO memerlukan sebuah kehancuran total untuk menjadikan mereka insaf. Itupun belum tentu lagi. Mungkin waktu ini UMNO dilihat bijak bermain politik. Tapi mereka kena ingat takdir Allah bukan permainan,” katanya.


Lapan ADUN UMNO Perak khianati Melayu, Islam demi diri, kuasa?

Memetik kata-kata Tan Sri Annuar Musa “Nak membina memakan masa bertahun-tahun oleh berjuta ahli. Nak meruntuhkan hanya memerlukan seorang desperado yang nak menjaga tengkoknya”, akhirnya adakah lapan ADUN UMNO Perak menjual diri mereka kepada DAP apabila bersetuju bekerjasama dengan parti yang menjadi musuh nombor satu Bangsa Melayu?

Semangat Datuk Maharajalela iaitu Pahlawan Melayu yang menentang Inggeris kini sudah hilang dalam diri ADUN UMNO itu apabila bersetuju bersekongkol dengan 18 ADUN DAP, menubuhkan kerajaan negeri Perak.

Sebelum ini, pemimpin UMNO pernah mengeluarkan kenyataan membidas DAP yang jelas menghina, biadap dan menggugat umat Islam.

Pada 17 Oktober lalu, Ketua UMNO Bahagian Gopeng, Datuk Hang Tuah Din berkata tindakan DAP meletakkan calon Melayu untuk bertanding di kerusi DUN dan Parlimen di negeri Perak adalah sesuatu yang sudah dijangka.

Katanya UMNO/BN tidak menghalang DAP meletakkan calon Melayu tetapi orang Melayu sudah serik pembohongan parti tersebut semasa PRU lalu.

Anak bekas Presiden UMNO Datuk Seri Najib Razak yang juga Ketua Pergerakan Pemuda UMNO Bahagian Pekan, Datuk Mohd Nizar juga pernah menyifatkan DAP menghina institusi Diraja Pahang , sekali gus menunjukkan bahawa parti itu anti raja, Islam dan Melayu.

Menurutnya tindakan tersebut amat biadap kerana tidak sepatutnya beliau mengheret sekali institusi diraja ke dalam kancah politik.

Pemimpin DAP sendiri iaitu Ahli Parlimen Seputeh, Teresa Kok sebelum ini pernah membidas UMNO yang menuduh partinya sebagai anti-Raja, anti-Melayu dan anti-Islam.

“Sejak beberapa tahun kebelakangan, DAP dituduh melalui media kawalan UMNO sebagai anti-Raja, anti-Melayu dan anti-Islam tetapi semua ini fitnah dan bohong belaka,” katanya.

Diketuai ADUN N04 Kota Tampan Saarani Mohamad, semua ADUN UMNO Perak itu kini berpeluk mesra dengan pemimpin DAP, setelah mereka menolak kerjasama dengan Perikatan Nasional yang menang 26 kerusi Dewan Undangan Negeri (DUN) Perak.

Pakatan Harapan (PH) Perak diketuai DAP menang di 24 kerusi DUN, manakala BN diketuai UMNO menang sembilan kerusi.

Bagaimanapunadakah, kerana gilakan jawatan Menteri Besar, Saarani sanggup mengkhianati agama, bangsa dan negeri itu, dengan bersetuju bersekongkol dengan DAP, menubuhkan kerajaan Perak?

Saarani, dijadual mengangkat sumpah sebagai Menteri Besar Perak petang ini.

Perkara itu dimaklumkan Ahli Dewan Negara Perak, Tan Sri Mohd Annuar Zaini, selepas Pengerusi Badan Perhubungan UMNO Perak itu dinamakan sebagai calon tunggal untuk mengisi jawatan berkenaan.

Beliau berkata, majlis mengangkat sumpah Menteri Besar Perak yang baharu akan berlangsung di Istana Iskandariah di Kuala Kangsar jam 5.30 petang ini.

Terdahulu, pada jam 12.30 tengah hari ADUN Kota Tampan mewakili BN bersama ADUN Tebing Tinggi, Dr Abdul Aziz Bari mewakili PH menyembahkan persetujuan kedua-dua pihak.

Berikut adalah nama ADUN UMNO yang menyokong bekerjasama dengan PH/DAP menubuhkan kerajaan negeri Perak:


Permohonan Najib ketepi hakim Abu Bakar sebagai panel ditolak

Mahkamah Persekutuan menolak permohonan pasukan peguam Datuk Seri Najib Razak untuk mengetepikan Hakim Mahkamah Rayuan Abu Bakar Jais, daripada menjadi salah seorang anggota panel yang mendengar rayuan bekas Perdana Menteri itu supaya sabitan dan hukuman dalam kes SRC International disemak semula.

Pada permulaan perbicaraan hari ini, peguam Najib, Tan Sri Muhammad Shafee Abdullah membangkitkan bantahan awal terhadap Abu Bakar dalam perbicaraan Mahkamah Persekutuan.

Ketua Hakim Sabah dan Sarawak Datuk Abdul Rahman Sebli, yang mengetuai panel lima hakim berkata pihaknya yakin dengan hujah pembelaan memandangkan Perlembagaan Persekutuan jelas menggariskan kuasa Ketua Hakim Negara dalam pemilihan hakim Mahkamah Rayuan untuk bersidang. di Mahkamah Persekutuan.

“Kami tidak yakin bahawa Hakim Abu Bakar Jais harus menarik diri daripada mendengar permohonan semakan ini.

“Daripada pandangan kami, undang-undang adalah jelas kerana Ketua Hakim Negara diberi kuasa budi bicara untuk mengendali hakim Mahkamah Rayuan untuk bersidang dalam perbicaraan Mahkamah Persekutuan menurut Perkara 122 Perlembagaan Persekutuan.

“Atas sebab yang sama, kami menolak hujah bahawa Hakim Abu Bakar Jais tidak sepatutnya terlibat dalam pendengaran semakan itu.

“Bantahan awal ditolak,” kata Abdul Rahman semasa menyampaikan keputusan panel selepas rehat makan tengah hari selama dua jam, hari ini (Khamis, 19 Januari 2023), menurut MalayMail

Perkara 122(2) menyatakan bahawa hakim Mahkamah Rayuan selain Presiden Mahkamah Rayuan boleh bersidang sebagai hakim Mahkamah Persekutuan di mana Ketua Hakim Negara berpendapat bahawa kepentingan keadilan memerlukannya, dan hakim itu hendaklah dicalonkan untuk tujuan itu — mengikut keperluan semasa — oleh Ketua Hakim Negara.

Selain Abu Bakar dan Abdul Rahman, hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan turut menganggotai panel itu.

Susulan keputusan ringkas itu, mahkamah kemudian memerintahkan pihak pembelaan menyambung semula hujahan mereka terhadap permohonan semakan mereka.

Berikutan pemenjaraannya, Najib telah berusaha untuk mencabar keputusan sebulat suara Mahkamah Persekutuan yang terdiri daripada lima hakim pada Ogos 2022 dalam mengesahkan sabitan, hukuman dan denda yang dijatuhkan oleh Mahkamah Tinggi kerana penyelewengan dana SRC International Sdn Bhd berjumlah RM42 juta.

Pada 28 Julai 2020, Hakim Mahkamah Tinggi Kuala Lumpur, Datuk Mohd Nazlan Mohd Ghazali (kini Hakim Mahkamah Rayuan) mendapati bekas Presiden UMNO itu bersalah atas tujuh pertuduhan – tiga pertuduhan pecah amanah jenayah, tiga pertuduhan pengubahan wang haram dan satu pertuduhan salah guna kuasa.

Mohd Nazlan, menjatuhkan hukuman penjara 12 tahun dan denda RM210 juta kepada Najib jika gagal membayar lima tahun penjara dan keputusannya dikekalkan oleh Mahkamah Rayuan pada 8 Disember 2021.


Mentega kacang Jif tercemar, KKM arah tarik balik dari pasaran

Kementerian Kesihatan (KKM) mengarahkan syarikat pengimport produk mentega kacang jenama Jif menarik balik produk itu dari pasaran tempatan kerana dikhuatiri tercemar dengan bakteria Salmonella.

Ketua Pengarah Kesihatan Tan Sri Dr Noor Hisham Abdullah berkata tindakan itu diambil selepas pihaknya mengambil maklum berkaitan penarikan balik produk mentega jenama berkenaan dari pasaran Amerika Syarikat (AS).

“KKM mengambil maklum mengenai isu penarikan balik produk mentega berjenama Jif dari pasaran AS kerana dikhuatiri tercemar dengan bakteria Salmonella melalui notis diterima dari International Food Safety Authorities Networks (INFOSAN).

“Notis itu menyatakan Pihak Berkuasa Dadah dan Makanan, Amerika Syarikat (USFDA) telah mengarahkan produk mentega kacang berjenama Jif dengan nombor kumpulan antara 1274425 hingga 2140425 iaitu hanya membabitkan tiga digit terakhir 425, ditarik balik kerana tercemar dengan bakteria Salmonella.

“Melalui semakan KKM ke atas data Food Safety Information System of Malaysia (FoSIM), ia mengesahkan produk mentega kacang berjenama Jif berkenan ada diimport ke negara ini.

“Sehubungan itu, KKM sudah meminta pihak syarikat pengimport menarik balik produk yang berkenaan di pasaran,” katanya dalam kenyataan hari ini.

Selain itu, katanya KKM melalui Bahagian Keselamatan dan Kualiti Makanan memantau di semua pintu masuk negara bagi memastikan tiada produk itu memasuki ke negara ini

Peniaga yang menjual produk berkenaan juga dengan nombor kumpulan yang sama juga diminta menghentikan penjualan serta-merta, katanya.

“Bagi pengguna yang membeli produk itu dengan nombor kumpulan yang dinyatakan diminta untuk tidak memakan produk berkenaan,” katanya lagi.

Dr Noor Hisham berkata, Salmonella adalah sejenis bakteria yang boleh menyebabkan keracunan makanan sekiranya terdapat dalam makanan seperti daging, ayam, telur, buah-buahan, sayur-sayuran dan makanan yang diproses jika aspek kebersihan diabaikan atau makanan tidak diproses dengan sempurna.

“KKM sentiasa peka dan prihatin terhadap perkara yang boleh mengancam kesihatan pengguna.

“Sebarang maklumat atau kemusykilan berhubung isu ini, pengguna boleh menghubungi Pejabat Kesihatan Daerah yang terdekat, menyalurkan melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq,” katanya.


MoF nafi terima surat Tengku Zafrul letak jawatan Menteri Kewangan

Sehari selepas laporan dan penafian Datuk Seri Tengku Zafrul Tengku Abdul Aziz berhubung beliau meletak jawatan, kini tular pula  kononnya beliau telah menyerahkan surat peletakan jawatan Menteri Kewangan.

Surat palsu itu mengaitkan peletakan jawatan beliau kerana tidak bersetuju dengan keputusan kerajaan membenarkan pengeluaran RM10,000 caruman Kumpulan Wang Simpanan Pekerja (KWSP).

Susulan itu, Kementerian Kewangan (MoF) hari ini menafikan telah menerima surat peletakan jawatan Tengku Zafrul sebagai Menteri Kewangan.

“Kementerian Kewangan ingin menafikan surat peletakan jawatan YB Menteri Kewangan yang tular.

“Fokus beliau kekal untuk memastikan kebajikan dan kesejahteraan #KeluargaMalaysia sentiasa terbela dalam pemulihan ekonomi negara dari belenggu Covid-19,” kata MoF dalam kenyataan hari ini.

Dalam surat palsu itu, Tengku Zafrul kononnya mengucapkan terima kasih kepada Perdana Menteri kerana memberi beliau peluang untuk berkhidmat dalam Kerajaan Persekutuan.

Surat itu kononnya memetik beliau sebagai kekal tidak bersetuju dengan keputusan pengeluaran KWSP one-off RM10,000 dan peletakan jawatan beliau berkuat kuasa semalam, 17 Mac 2022.

Semalam, Tengku Zafrul menegur Utusan Malaysia kerana membuat laporan tidak benar mengenai peletakan jawatan beliau sebagai Menteri Kewangan.

Dalam kenyataannya beliau berkata akhbar berkenaan boleh bertanya kepada pegawainya sama ada beliau telah meletak jawatan atau pun tidak. Berita berkaitan


Kos naik taraf, baik pulih bangunan Parlimen meningkat RM106.1 juta: Laporan Audit

Pencapaian Projek Naik Taraf dan Baik Pulih Bangunan Parlimen yang sepatutnya mengambil tempoh enam tahun mengalami kelambatan siap hingga 14 tahun mengambil kira projek fasa 2C(ii) yang dijadualkan siap berdasarkan kontrak pada 2025.

Menurut Laporan Ketua Audit Negara (LKAN) Tahun 2021 Siri 1, pengukuran keberhasilan keseluruhan projek yang bermula pada 2011 itu, belum dapat dinilai sepenuhnya kerana fasa 2C(ii) melibatkan skop kerja naik taraf dan baik pulih Blok Menara serta penyediaan tempat letak kenderaan bertingkat yang masih dalam fasa pelaksanaan, lapor Bernama.

“Secara keseluruhannya, pengurusan Projek Naik Taraf dan Baik Pulih Bangunan Parlimen Malaysia adalah memuaskan dengan enam fasa telah disiapkan dan satu fasa dalam pelaksanaan,” menurut laporan itu.

Laporan itu memaklumkan semakan audit mendapati perubahan skop kerja yang banyak atas permintaan pelanggan dan teknikal turut menyumbang kepada peningkatan kos siling berjumlah RM106.10 juta (20.4 peratus) daripada RM520 juta kepada RM626.10 juta.

Prestasi kewangan projek juga menunjukkan perbelanjaan hingga 31 Dis 2021 adalah berjumlah RM468.45 juta (74.8 peratus) berbanding peruntukan terkini berjumlah RM626.10 juta.

Selain itu, terdapat kelemahan dari segi pengurusan projek seperti pengurusan nilai, pengurusan kontrak dan perolehan, serta tadbir urus pembangunan sistem Teknologi Maklumat dan Komunikasi (ICT) dalam kontrak kerja yang memerlukan perhatian daripada pihak pengurusan untuk tindakan penambahbaikan.

Bagi mengatasi kelemahan yang dibangkitkan dan memastikan tidak berulang pada masa hadapan, pihak Audit mengesyorkan Jabatan Kerja Raya (JKR) memastikan tadbir urus dan pemantauan menyeluruh serta berkesan supaya pelaksanaan projek berjaya dicapai mengikut objektif yang ditetapkan.

Selain itu, Parlimen dan JKR perlu memastikan pengurusan pembangunan sistem ICT dirujuk kepada pihak yang berautoriti bagi memelihara keperluan, kepentingan dan keselamatan ICT sektor awam.

“Parlimen juga perlu memastikan perolehan aset memfokuskan kepada penggunaan aset yang optimum dan dimanfaatkan sepenuhnya,” menurut laporan itu.


Ahli Parlimen PKR bantah MoU kata demokrasi di Malaysia kini berkubur

Ahli Parlimen (MP) Pasir Gudang Hassan Abdul Karim membantah perjanjian persefahaman (MoU) antara Pakatan Harapan (PH) dan beberapa parti lain yang membentuk Kerajaan Pusat yang dianggapnya telah menyebabkan demokrasi di Malaysia mati.

Kembali lagi mencurahkan perasaannya menerusi puisi yang penuh sindiran dan amaran beliau sambil itu memberi peringatan kepada pemimpin PH dan ketuanya sendiri Datuk Seri Anwar Ibrahim.

Kritikannya terhadap kerajaan PH-UMNO berterusan sejak kebelakangan ini dan terbaharu beliau malam tadi (17 Disember 2022) mengisytiharkan bahawa mulai Isnin ini (19 Disember) ketika Parlimen bersidang, beliau akan mengundi mengikut suara hatinya, bukan mengikut arahan.

Hassan yang juga seorang peguam mengarang puisi terbaharunya bagi mengulas MoU antara PH dan parti-parti yang membentuk Kerajaan Persekutuan, termasuk Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS).

Menerusi puisinya itu, Hassan mengingatkan sahabatnya Datuk Seri Anwar Ibrahim bahawa walaupun memperoleh ratusan undi percaya terhadapnya sebagai Perdana Menteri, tetapi ahli Parlimen (MP) kini hilang hak kebebasannya.

“Sila dengar bicaraku
Adakah kita punya legitimasi,……….wahai sahabat
Beroleh sekian-sekian ratus undi selamat melebihi majoriti
Tetapi para MP hilang hak kebebasannya untuk mengundi?
Ke mana perginya kepercayaan kita
Kepada pertimbangan bijaksana?
Mengapa MoU yang ditandatangani semalam menjadi senjata tajam
Undi MP itu mesti mandatori
Tiada lagi budi bicara menjadi neraca imbangan?
Ke mana hilangnya keyakinan kita kepada hati nurani manusia
Sehingga tergamak kita memberi kata dua:
Patuh mengundi atau kamu hilang kerusi”

Menurut Hassan lagi demokrasi di Malaysia kini telah berkubur dengan MoU yang memaksa setiap MP kerajaan mengundi menyokong Anwar dan semua usul yang dibawa kerajaan PH-UMNO.

“Benarkan aku bertanya
Ini autokrasi atau demokrasi?
Kini kita kembali kepada sejarah Tuah dan Jebat
Lalu rayuan terakhirku,
Kembalikan hak kami para MP
Bebas mengundi
Menurut akal dan budi
Maka
Kepada mu abang Tuah
Aku lafazkan satu deklarasi di sini:
Biarlah aku dipancung mati
Aku tidak rela
Di Parlimen Malaysia ini berkuburnya demokrasi.”

Kelmarin (16 Disember 2022), Anwar mengetuai PH menandatangani MoU dengan BN, GPS, GRS dan WARISAN, di mana ia turut memasukkan klausa kontroversi mengatakan mana-mana MP yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil.

MP terbabit dianggap sebagai peletakan jawatan atau pemberhentian daripada menjadi MP, manakala kerusi mereka perlu dikosongkan seperti dalam kerangka maksud Artikel 49A(1) Perlembagaan Persekutuan, jika tidak menyokong usul kerajaan

‘Perjanjian kuku besi’ yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap MP masing-masing yang mengundi bercanggah dengan keputusan parti.

SATU DEKLARASI

Ini bukan puisi
Ini satu deklarasi
Izinkan aku bertanya
Parlimen itu apa?
Aku diberitahu
Oleh Magna Carta dan Bills of Rights
Parlimen itu kemuncak suara demokrasi
Oh, begitu rupanya,
Jadi Parlimen bukanlah tempat makhluk zombi
Yang bergerak satu hala saja
Mengikut arah si sang ketua
Biarlah aku bicara
Sebagai seorang MP di sini
Aku bukan robot, bukan zombi
Aku masih ada maruah
bukan bangkai bernyawa
Lusa 19 Disember
tarikh keramat di Palimen kami
aku isytiharkan di sini,
aku akan mengundi bebas ikut hatiku
akan aku berikan undi kepercayaan
kepada Perdana Menteri sahabatku
Namun begitu,
Sila dengar bicaraku
Adakah kita punya legitimasi,……….wahai sahabat
Beroleh sekian-sekian ratus undi selamat melebihi majoriti
Tetapi para MP hilang hak kebebasannya untuk mengundi?
Ke mana perginya kepercayaan kita
Kepada pertimbangan bijaksana?
Mengapa MoU yang ditandatangani semalam menjadi senjata tajam
Undi MP itu mesti mandatori
Tiada lagi budi bicara menjadi neraca imbangan?
Ke mana hilangnya keyakinan kita kepada hati nurani manusia
Sehingga tergamak kita memberi kata dua:
Patuh mengundi atau kamu hilang kerusi
Kepada sahabatku
Benarkan aku bertanya
Ini autokrasi atau demokrasi?
Kini kita kembali kepada sejarah Tuah dan Jebat
Lalu rayuan terakhirku,
Kembalikan hak kami para MP
Bebas mengundi
Menurut akal dan budi
Maka
Kepada mu abang Tuah
Aku lafazkan satu deklarasi di sini:
Biarlah aku dipancung mati
Aku tidak rela
Di Parlimen Malaysia ini berkuburnya demokrasi.

Hassan Abdul Karim
Pasir Gudang
Sabtu 17 Disember 2022


Bekas ADUN UMNO mengaku tidak bersalah dalam pengubahan wang haram RM10 juta

Bekas Pengerusi MARA Incorporated Sdn Bhd (Mara Inc) Datuk Mohammad Lan Allani hari ini mengaku tidak bersalah di Mahkamah Sesyen Khas Rasuah Kota Kinabalu, atas dua pertuduhan pengubahan wang haram berjumlah RM10 juta.

Mohammad Lan, 66, yang juga bekas Ahli Dewan Undangan Negeri (ADUN) Sulabaya dan bekas bendahari UMNO bahagian Semporna membuat pengakuan itu selepas pertuduhan dibacakan terhadapnya di hadapan Hakim Abu Bakar Manat, menurut laporan Bernama.

Mohammad Lan didakwa melibatkan diri dalam pengubahan wang haram dengan memindahkan wang RM3 juta daripada akaun Private Banking Portfolio CIMB Bank miliknya ke akaun simpanan tetap CIMB Bank Berhad juga miliknya di CIMB Bank, Jalan Sagunting Central Building di sini pada 10 Dis 2012.

Bagi pertuduhan kedua, dia dituduh memindahkan wang RM7 juta ke dalam akaun miliknya di tempat dan hari yang sama.

Mohammad Lan didakwa di bawah Seksyen 4(1) Akta Pencegahan Wang Haram dan Pencegahan Pembiayaan Keganasan 2001 (Akta 613), dan boleh dihukum di bawah Seksyen 4(1) akta sama yang membawa hukuman denda sehingga RM5 juta atau penjara sehingga lima tahun atau kedua-duanya sekiranya sabit kesalahan.

Hakim Abu Bakar menetapkan wang jaminan RM100,000 dan 30 Jun untuk tarikh sebutan semula kes, manakala pendakwaan dikendalikan Timbalan Pendakwa Raya Allan Suman Pillai sementara tertuduh diwakili peguam Luke Ressa Balang.

Pada 10 Jan lepas, Mohammad Lan dilepaskan tanpa dibebaskan oleh Mahkamah Sesyen Kuala Lumpur daripada dua pertuduhan itu.

Hakim Suzana Hussin membuat keputusan itu selepas Timbalan Pendakwa Raya Allan Suman Pillai, memohon supaya Mohammad Lan dilepaskan tanpa dibebaskan berikutan dia akan didakwa semula terhadap kedua-dua pertuduhan tersebut di Mahkamah Sesyen di sini.

Sementara itu di mahkamah sama, bekas Pengarah Jabatan Pelabuhan dan Dermaga Sabah Abel Ongkunik, 50, mengaku tidak bersalah atas 29 pertuduhan rasuah dilakukannya di beberapa bank di sini antara 2017 hingga 2018, melibatkan jumlah RM1.29 juta.

Mengikut pertuduhan, Abel secara rasuah memperoleh untuk dirinya suatu suapan sebagai dorongan bagi melakukan suatu perbuatan yang berhubung dengan hal ehwal prinsipal, iaitu meluluskan lesen kerja-kerja bagi tujuan perkhidmatan penundaan kapal kepada beberapa syarikat di negeri itu.

Beliau didakwa melakukan kesalahan di bawah Seksyen 17(a) Akta Suruhajaya Pencegahan Rasuah Malaysia (SPRM) 2009, yang boleh dihukum di bawah Seksyen 24(1) akta sama, membawa denda tidak kurang 10 kali ganda daripada nilai suapan atau RM1 juta, atau penjara sehingga 20 tahun, atau kedua-duanya sekali.

Hakim Abu Bakar membenarkan tertuduh diikat jamin RM100,000 dan menetapkan tarikh sebutan semula kes pada 29 April depan. Pendakwaan dikendalikan Timbalan Pendakwa Raya Nartiah F. Mirchelle Sambatan manakala tertuduh diwakili peguam P.J Perira.


MCA kata UMNO mula kritik parti rakan setelah berkawan dengan PH

MCA – parti komponen Barisan Nasional (BN) – hari ini membidas sikap ‘berkawan’ UMNOyang telah menemukan rakan baharu politik dan kemudian mempersoalkan parti komponen yang telah bersama-sama jatuh dan bangun.

Presiden MCA Datuk Seri Wee Ka Siong berkata ketika UMNO sibuk mengadakan hubungan dan menjalin pakatan baharu politik, MCA memutuskan untuk tidak campur tangan.

“Mereka (UMNO) sibuk membuat hubungan dan menjalin pakatan politik baharu. Kami (MCA) melihat perkembangan politik, tetapi memutuskan untuk tidak campur tangan dan menghentikannya.

“UMNO menemui rakan baharu (dalam PH, sedangkan sudah lama bertelagah). Kesetiaan parti ahli BN tiba-tiba dipersoalkan. (Sedangkan) kami tidak pernah mengkhianati gabungan itu,” katanya menurut FMT yang memetik temu bual Ka Siong dengan Sin Chew Daily.

Sehubungan itu, beliau mengingatkan UMNO supaya tidak mempertikaikan kesetiaan MCA terhadap BN, walaupun dua Ahli Parlimen mereka menyokong Presiden Bersatu Tan Sri Muhyiddin Yassin untuk menjadi Perdana Menteri selepas Pilihan Raya Umum Ke-15 (PRU-15) lalu.

Portal berita itu memetik Ka Siong sebagai berkata ketika MCA mengkritik UMNO dan presidennya, Datuk Seri Ahmad Zahid Hamidi, sebelum kerajaan perpaduan ditubuhkan, beliau menafikan parti itu mengkhianati BN.

Sebaliknya, beliau berkata, UMNO meninggalkan prinsip utama BN iaitu berunding dan konsensus apabila memutuskan sama ada menyokong Pakatan Harapan (PH) atau Perikatan Nasional (PN) selepas PRU-15 berakhir yang menyaksikan Parlimen tergantung.

Menurutnya UMNO harus berpegang teguh kepada semangat BN mengadakan perundingan dalam kalangan parti komponen, sembil menyifatkannya sebagai “semangat asal” BN.

“Tiada satu parti yang mempunyai semua hak untuk bersuara hanya kerana ia mempunyai lebih banyak undi atau lebih banyak kerusi daripada parti ahli lain. Kita (parti BN) semuanya sama rata,” katanya.

FMT melaporkan Zahid pada Perhimpunan Agung UMNO baru-baru ini mendedahkan Ka Siong yang juga Ahli Parlimen Ayer Hitam, serta Ahli Parlimen Tanjung Piai, Wee Jeck Seng, adalah antara 10 Ahli Parlimen BN yang menandatangani akuan berkanun menyokong Muhyiddin selepas PRU-15.

Beliau berkata, pendedahan identiti 10 Ahli Parlimen itu bukan tindakan balas dendam, tetapi mahu menjelaskan peristiwa yang menyebabkan UMNO dan BN menyertai kerajaan perpaduan.

Katanya, beliau difahamkan 10 yang menandatangani SD, kemudian menarik balik kerana keadaan tidak menentu berikutan keputusan pilihan raya belum dimuktamadkan.

Pada PRU-15 lalu, PH menang 82 kerusi , diikuti PN (74 kerusi), BN (30), Gabungan Parti Sarawak (23), Gabungan Rakyat Sabah (enam) dan Warisan (tiga).

Zahid kemudian membawa UMNO menyertai PH bagi membentuk Kerajaan Persekutuan sebelum diikuti gabungan parti dari Sarawak dan Sabah.


Muda pula bantah pengampunan Najib

Selepas Amanah menimbulkan ketidaksenangan terhadap UMNO rentetan kenyataan Pengarah Komunikasinya, Khalid Samad yang merayu agar Yang diPertuan Agong menolak pengampunan terhadap Datuk Seri Najib Razak, kini giliran Parti Ikatan Demokratik Malaysia (Muda) pula menyuarakan perkara sama.

Menurut parti sekutu Pakatan Harapan (PH) itu, mereka akan menentang sebarang usaha ke arah pengampunan terhadap bekas Presiden UMNO yang juga bekas perdana menteri.

Jawatankuasa Eksekutif Pusat Muda menyifatkan Najib sebagai seorang kleptokrat yang membawa kesusahan kepada negara dan pengampunan terhadapnya akan memberi mesej yang salah kepada rakyat Malaysia.

“Adakah rakyat biasa yang didapati bersalah atas jenayah yang sama adakah mereka juga akan diberi keistimewaan ini?

“Pengampunan ke atas Najib tatkala dia baru sahaja menjalankan hukuman akan membawa mesej bahawa mana-mana individu berpengaruh, mempunyai hubungan kuasa tidak perlu gusar dengan undang-undang. Ini bercanggah dengan prinsip rukun negara iaitu kedaulatan undang-undang.

“Ini bercanggah dengan prinsip rukun negara iaitu kedaulatan undang-undang,” katanya dalam satu kenyataan, hari ini.

Semalam Amanah melalui Timbalan Presidennya, Datuk Seri Salahuddin Ayub menyampaikan permohonan maaf langsung kepada Presiden UMNO, Datuk Seri Ahmad Zahid Hamidi susulan kenyataan Khalid yang disifatkan tidak mewakili parti sebaliknya hanya pandangan peribadi.

Jumaat lalu, Khalid dalam satu kenyataan berkata Amanah berpendirian pengampunan ke atas Najib akan menjejaskan keyakinan rakyat kepada kerajaan dan institusi Raja-Raja Melayu yang mahu membersihkan negara daripada penyelewengan dan salah guna kuasa.

Beliau yang mengeluarkan kenyataannya bagi pihak Amanah merayu agar Najib terus dipenjara dan ditolak permohonannya untuk pengampunan diraja.

UMNO yang kini menjadi parti penting dalam pentadbiran kerajaan perpaduan di bawah Perdana Menteri Datuk Seri Anwar Ibrahim memfailkan petisyen untuk memohon pengampunan terhadap Najib.

Tindakan itu dilihat memberi tekanan kepada Anwar yang turut berada dalam Lembaga Pengampunan atas kapasitinya sebagai menteri yang bertanggungjawab terhadap Wilayah Persekutuan akan menasihati Yang di-Pertuan Agong berhubung permohonan itu.

Dalam kenyataan sama, Muda turut menyindir parti rakan sekutunya, Amanah yang meminta maaf kepada UMNO susulan kenyataan Khalid itu sambil menegaskan tidak akan berbuat perkara sama.

“Sekali lagi kami ingin menjelaskan bahawa ini adalah pendirian rasmi parti dan bukan pandangan atau pendapat peribadi individu di dalam parti.

“Kami tidak bercadang untuk memohon maaf atas pendirian ini,” katanya.

Najib kini menjalani hukuman penjara 12 tahun dan juga dikenakan denda RM210 juta selepas didapati sabit kesalahan terhadap tujuh tuduhan pecah amanah, salah guna kedudukan dan pengubahan wang haram dana SRC International.


Sungai Buloh bukan Parlimen selamat, tapi bahaya: Khairy

Menteri Kesihatan kerajaan sementara Khairy Jamaluddin menyifatkan kerusi Parlimen Sungai Buloh adalah kawasan yang ‘menakutkan’ dan tidak selamat bagi semua pemimpin Barisan Nasional (BN).

Sebaliknya, beliau berkata kerusi Parlimen Rembau yang dimenanginya selama tiga penggal berturut-turut adalah kerusi paling selamat – walaupun berlaku dua kali tsunami politik ke atas BN pada 2008 dan 2018 – tetapi beliau tetap menang.

“Di Selangor ni tidak ada harapan langsung untuk Barisan Nasional rampas balik negeri ini. Di (Parlimen) Sungai Buloh ni sudah kalah tiga kali berturut-turut.

“Tak ada siapa daripada Barisan Nasional… UMNO yang sanggup untuk datang (bertanding) di Selangor… sebab dikategorikan sebagai kawasan yang bahaya.

“Sungai Buloh dilihat sebagai kawasan yang sangat bahaya. Pada pilihan raya lalu menang berapa (undi)? 26,000 majoriti undi dia (PH). Campur undi MIC, campur undi PAS… masih tidak cukup untuk menang,” katanya berucap pada kempen di Paya Jaras Dalam, Sungai Buloh, malam tadi (6 November 2022).

Kenyataan beliau sekali gus bertentangan dengan apa yang dikatakan Timbalan Presiden UMNO Datuk Seri Mohamad Hasan, bahawa Sungai Buloh adalah kawasan paling selamat. Sebelum ini, Mohamad mengarahkan Khairy tidak bertanding di Rembau bagi membolehkannya mengambil alih kerusi itu.

Pada Selasa (3 November), Mohamad menangkis dakwaan bahawa tindakan parti meletakkan Khairy di Parlimen Sungai Buloh pada Pilihan Raya Umum Ke-15 (PRU-15) sebagai langkah ‘membunuh’ karier politiknya.

Mohamad berkata, dakwaan itu adalah tidak benar dengan mengambil kira kerusi Sungai Buloh mengandungi jumlah pengundi Melayu yang mencecah 70 peratus dan kerusi itu adalah amat selamat.

Kerusi Parlimen Sungai Buloh itu akan menyaksikan pertembungan tujuh penjuru antara BN, Perikatan Nasional (PN), Pakatan Harapan (PH), Parti Rakyat Malaysia (PRM), Gerakan Tanah Air (GTA) serta dua calon Bebas.

Selain Khairy, calon bertanding ialah Datuk R Ramanan (PH); Mohd Ghazali Md Hamin (PN); Mohd Akmal Yusoff (GTA); Ahmad Jufliz Faiza (PRM); dan dua calon Bebas iaitu Syed Abdul Razak Syed Long Al Sagoff serta Nurhaslinda Basri (Sifulinda).

Parlimen Sungai Buloh mempunyai 158,090 pengundi di dua Dewan Undangan Negeri (DUN) iaitu Paya Jaras dan Kota Damansara.

Mengulas lanjut, Khairy bagaimanapun berkata sebagai seorang pejuang beliau tidak takut apabila dihantar bertanding di Sungai Buloh.

“Saya ceritakan benda ni… sebab saya rela tinggalkan kawasan yang selamat. Kawasan yang menang tiga penggal berturut-turut walaupun dalam keadaan tsunami politik 2008 dan 2018.

“Saya bagi laluan kepada Tok Mat Ketua UMNO bahagian Rembau yang juga Timbalan Presiden UMNO. Saya dah jadi menteri di tiga kementerian. Saya dah tengah top. Jika ikutkan memang saya nak kawasan selamat.

“Tak kisahlah orang kata saya dicampak di sini untuk bunuh karier politik saya. Saya akan buktikan bila you campak ke Sungai Buloh kita (BN) akan menang. Saya tak takut… saya ni pejuang. Saya fighter. Ini cabaran besar bagi saya,” katanya.


Tawaran Perikatan Nasional ‘PN BEST’ praktikal, kata penganalisis politik

Tawaran Perikatan Nasional (PN BEST) yang berteraskan 12 tunjang utama, 30 pendekatan dan 234 tawaran bukan sahaja realistik, tetapi sesuai dengan kapasiti dan kemampuan negara.

Penganalisis politik dan media sosial, Prof Madya Dr Sara Chinnasamy berkata, rakyat harus membuat perbandingan yang terbaik di dalam menilai manifesto semua parti politik sama ada ianya benar-benar praktikal atau hanya menjanjikan bulan bintang.

“Apabila dianalisa dengan teliti, manisfesto PN dilihat adil dan saksama dari segi penyambungan dasar-dasar yang dibuat ketika pemerintahan mantan Perdana Menteri Tan Sri Muhiyiddin Yassin memegang jawatan itu yang berpengalaman menangani krisis kesihatan pandemik Covid-19, krisis ekonomi dan politik.

“Tambah lagi pengalaman beliau sebagai Pengerusi Majlis Pemulihan Negara (MPN) telah banyak membantu mengeluarkan tawaran manifesto yang mengambil kira pandangan dan sentimen rakyat dalam perkara penting,” katanya.

Tambah Dr. Sara, walaupun PN sebuah parti baharu, satu kelebihan besar tawaran PN berbanding manifesto parti lain ialah kebanyakan janji manifestonya adalah hasil kesinambungan yang dibuat selama ini sewaktu mengambil alih tampuk pemerintahan PH pada waktu krisis pandemik Covid-19.

“Kejayaan PN dalam Program Immunisasi Kebangsaan adalah satu fakta yang tidak boleh dielak dan harus diterima umum. Ini kerana hari ini kita bersiap sedia berhadapan dengan PRU-15 dengan kesihatan yang baik adalah hasil program immuninasi yang mencapai 100 peratus, menjadikan Malaysia negara pertama di Asia Timur yang mendapat bekalan vaksin pertama berbanding Australia,” katanya menurut SatuBerita.

Selain itu katanya, sejak penubuhan MPN dibawah kendalian Muhyiddin, sebanyak 95 keputusan dikemukakan kepada kerajaan dengan 69 berkaitan isu ekonomi dan sosial menekankan isu kos sara hidup.

“Manisfesto PN mampu direalisasikan berikutan ‘track record’ status perkembangan setiap sektor yang diperhatikan dan dinilai selama ini menerusi Majlis Pemulihan Negara. Tawaran PN juga lebih jelas dan relevan yang mana menjadi keperluan utama rakyat seperti kos sara hidup, pekerjaan, pendapatan, masalah inflasi, kenaikan harga barang dan lain-lain yang berkaitan.

“Tidak terkecuali isu kekurangan tenaga kerja yang menjejaskan produktiviti dan mengganggu rantaian bekalan. Kejayaan Majlis Pekerjaan Negara yang tetapkan sasaran untuk mewujudkan 500,000 pekerjaan pada tahun 2021 diakhiri dengan 558,000 peluang pekerjaan adalah fakta yang harus diterima,” katanya.

Dalam pada itu, Dr. Sara turut menegaskan Tawaran PN-BEST turut menekankan isu integriti yang tidak banyak disentuh oleh parti lain bagi memastikan kerajaan yang lebih telus, bersih dan bebas rasuah.

“Perikatan Nasional mempunyai ‘track recordd’ kejayaaan di dalam menghapuskan elemen rasuah di mana beberapa kes mahkamah berjaya dilaksanakan tanpa campurtangan mana-mana pihak.

“Lanjutan manifesto mewujudkan Pelan Anti-Rasuah Nasional, Mahkamah Anti-Rasuah, larangan sumbangan dana politik luar negara menjadikan tadbir urus kukuh, menangani rasuah satu perkara yang harus disambut bersama,” katanya.


Proses demokrasi PKR terbantut?

Ketelusan ahli PKR dalam memastikan proses demokrasi berlangsung sebaik mungkin pada pemilihan kali ini adalah amat membanggakan.

Halangan dan cabaran dari segi pengelolaan proses pemilihan secara hybrid buat pertama kali bagi sebuah parti politik dalam negara kita, berjaya diharungi dengan semangat kesepakatan ahli akar umbi agar amanat disampaikan kepada pemimpin cabang dan pusat pilihan masing-masing secara damai.

Pendekatan dari segi perkongsian data terperinci keahlian cabang dan jumlah pengundi yang telah mengambil bahagian di dalam pemilihan Keadilan cukup berbeza dengan parti politik lain, kerana lazimnya mereka lebih selesa menjalankannya secara tertutup. Namun kita tidak boleh nafikan hak perlembagaan mereka selagi proses demokrasi tetap berjalan secara adil.

Lebih dikesali apabila timbul laporan di media massa, serta aduan oleh ahli parti akan ketidakbertanggungjawaban Jawatankuasa Pemilihan Pusat Keadilan sewaktu pemilihan kali ini.

Persoalannya adalah bagaimana JPP berjaya mengemaskini jumlah statistik terkini pengundi di laman sesawang, tetapi gagal mengumumkan keputusan di peringkat cabang?

Adakah Keadilan yang dikenali sebuah parti reformis masih bermain politik bayangan belakang tabir? Sekiranya ketika Suruhanjaya Pilihan Raya mampu memberikan keputusan pengundian melalui kertas pada hari yang sama, apakah alasan munasabah JPP memandangkan pengundian dilakukan melalui tablet dan data dikumpulkan di dalam server.

Mengimbas kembali pemilihan yang lalu seramai 140,365 pengundi telah mengambil bahagian manakala kali ini pula, seramai 137,109 ahli telah mengundi dengan baki 8 buah cabang masih belum selesai.

Data kasar diperoleh dari segi pertambahan ahli dan pengurangan jumlah pengundi bukanlah gambaran sepenuhnya. Laporan media bahawa baru 12 peratus ahli parti telah mengundi pada pemilihan kali ini sebaliknya menggambarkan kematangan akar umbi dari segi penerimaan calon pimpinan.

Tapi mengapa JPP masih melengahkan pengumuman keputusan sekurang-kurangnya di peringkat cabang?

Kita memahami bahawa kuasa terletak pada JPP dalam sebarang pengumuman rasmi atau tidak rasmi. Malangkali kelemahan dari segi penyampaian di media mewujudkan persepsi ketidakadilan bagi mereka yang telah bertungkus lumus dalam usaha mobilisasi pengundi di peringkat cabang masing-masing.

Tidak wajar bagi beberapa cabang sebelum ini yang terpaksa menunggu lebih dari seminggu untuk mengetahui keputusan pemilihan.

Jika dikaji semula kenyataan media JPP baru-baru ini, pemutaran belit fakta dilihat seloah-olah cubaan menutup aib mereka sendiri. Tidak perlu berdolak-dalik dengan ahli parti kerana JPP harus bersikap lebih bertanggungjawab sekiranya mahu dilihat sebagai sebuah jawatankuasa yang berintegriti.

Keadilan harus meyakinkan pemerhati bahawa proses demokrasi berjalan secara telus di dalam parti tanpa sebarang perjudis sekiranya mahukan sokongan rakyat di pilihanraya umum kelak.

Mohd Shamimi Hashim
Penulis merupakan seorang ahli PKR Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes baharu naik semula, 8 kematian

Jangkitan baharu Covid-19 dalam tempoh 24 jam semalam (Selasa, 19 Julai 2022) meningkat semula kepada 3,902 kes berbanding 3,080 yang dilaporkan pada Isnin.

Jumlah itu menjadikan kumulatif positif sejak Januari 2020 meningkat kepada 4,629,963 kes dengan 4,550,949 pesakit telah sembuh, termasuk 2,935 yang pulih semalam.

Kes positif semalam meletakkan Malaysia pada kedudukan ketiga tertinggi dalam kalangan negara-negara Asean, selepas Vietnam dan Indonesia.

Daripada jumlah jangkitan semalam 2,744 kes melibatkan individu yang telah menerima suntikan dos penggalak Covid-19, diikuti 786 kes (penerima dos kedua); 351 kes (individu tidak divaksinasi); dan 21 kes (individu belum lengkap divaksinasi).

Sehingga semalam sebanyak 43,144 kes masih aktif, termasuk 41,488 pesakit yang menjalani kuarantin di rumah dan 33 lagi dirawat di PKRC.

Sementara itu, seramai 1,568 pesakit dirawat di hospital, manakala 55 pesakit dimasukkan ke unit rawatan rapi, dengan 39 daripadanya memerlukan alat bantuan pernafasan.

Berikut adalah pecahan kes harian mengikut negeri dan kumulatif positif sejak Januari 2020:

Selangor – 998 (1,410,998);
Kuala Lumpur – 1,276 (390,213);
Johor – 93 (387,477);
Sabah – 234 (378,595);
Sarawak – 106 (308,882);
Kedah – 126 (302,951);
Pulau Pinang – 178 (288,164);
Kelantan – 74 (248,960);
Perak – 294 (211,582);
Negeri Sembilan – 188 (211,054);
Pahang – 54 (173,388);
Melaka – 106 (127,816);
Terengganu – 30 (127,022);
Putrajaya – 82 (23,402);
Labuan – 23 (21,674); dan
Perlis – 40 (17,785).

Sementara itu, Kementerian Kesihatan juga melaporkan seramai lapan pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Tiga daripada kes kematian itu dilaporkan di Selangor; Negeri Sembilan (dua); dan masing-masing satu di Johor, Melaka dan Perak.

Kematian terbaharu semalam menjadikan kumulatif sejak Mac 2020 meningkat kepada 35,870 kes, termasuk 7,609 kes BID.


Sudah-sudahlah dengan laungan Malaysia Gagal

Akibat daripada amalan kronisme, nepotisme dan rasuah yang berleluasa, Sri Lanka kini diambang kebangkrapan menambahkan kesengsaraan rakyatnya yang terpaksa bergelut dengan masalah ekonomi. Rakyat Sri Lanka berdepan dengan bekalan petrol yang sudah kehabisan, bahan makanan yang tidak mencukupi, masalah inflasi yang melampau disamping kemelut politik yang belum berkesudahan.

Mengambil peluang daripada kesempitan yang dihadapi Sri Lanka, baru-baru ini, seorang pemimpin pembangkang yang sepatutnya sudah bersara, Saudara Lim Kit Siang, telah membuat kenyataan bahawa Malaysia mungkin akan mengikut jejak langkah Sri Lanka menjelang tahun 2057.

Ini bukanlah kali pertama Saudara Kit Siang dengan lantang menyatakan Malaysia di ambang kegagalan.

Pada 29 Mei 2010, Saudara Kit Siang yang ketika itu adalah Penasihat parti DAP menyatakan rakyat perlu menukar kerajaan sedia ada kerana Malaysia diambang kebangkrapan seperti mana yang berlaku kepada negara Yunani (Greece) pada ketika itu.

Beliau membuat kenyataan yang sama pada tahun 2016, bahawa Malaysia bakal gagal. Sewaktu kemuncak negara memerangi Pandemik Covid-19 pada Julai 2021, tokoh politik ini ada membuat kenyataan yang sama menyatakan Malaysia di ambang kegagalan.

Tidak cukup dengan itu, anak tokoh politik ini yang pernah menjadi Menteri Kewangan selama 22 bulan, Saudara Lim Guan Eng juga pernah menyatakan Malaysia bakal bangkrap pada tahun 2019.

Disebalik pengataan-pengataan yang pastinya mencalar maruah negara, bekas Perdana Menteri ketujuh, Tun Dr. Mahathir Mohamad sendiri mengakui Malaysia memiliki wang simpanan sebanyak RM2 trillion sebelum beliau meletakkan jawatan secara sukarela pada awal tahun 2020.

Di sini penulis ingin memberikan pandangan yang lebih seimbang.

Pertama sekali, negara gagal adalah sebuah negara di dalam kecelaruan dengan sistem kesihatan yang tidak berfungsi, agensi-agensi kerajaan dengan budaya makan suap yang tiada penghujungnya, kemudahan prasarana yang parah dengan Indeks Pembangunan Manusia (HDI) yang amat rendah. Tiada satu pun ciri-ciri ini ada pada Malaysia.

Sekiranya Malaysia benar-benar menuju kegagalan, majoriti warganya akan tersungkur ke kancah kedaifan dalam waktu terdekat dengan seluruh negara dibelenggu kekacauan tidak berkesudahan.

Sebaliknya, Malaysia diiktiraf sebagai negara yang stabil pada tahun 2021 menurut ‘Fragile State Index’ terbitan majalah Foreign Policy.

Pada tahun 2021, Indeks Keamanan Global meletakkan Malaysia sebagai negara ke 23 paling aman di dunia, mengatasi negara-negara Eropah seperti Sepanyol, United Kingdom dan Itali.

Tidak seperti Sri Lanka, rakyat Malaysia tidak perlu beratur panjang untuk mendapatkan bekalan petroleum, bahan makanan dan tidak perlu berhadapan dengan masalah gangguan elektrik saban hari.

Menurut agensi akhbar WION, harga-harga bahan makanan di Sri Lanka telah naik mendadak. Harga beras sebagai contoh naik 93% daripada harga sebelum kemelut ekonomi manakala harga daging ayam meningkat sebanyak 55%.

Akibat daripada kadar inflasi yang menjulang tinggi, kadar hutang yang tidak dapat dikawal, rizab negara yang semakin berkurang serta nilai matawang Sri Lanka Rupee yang menjunam, Sri Lanka terus dibelenggu dengan masalah ekonomi yang dahsyat.

Menjelang Mac 2022, Sri Lanka hanya memiliki rizab rasmi sebanyak US$1.94 billion, lebih kurang kekayaan yang dimiliki Kylie Jenner, model berusia 24 tahun yang berasal dari Amerika Syarikat. Akan tetapi, tidak seperti negara Sri Lanka, kekayaan Kylie Jenner adalah milik peribadi model berkenaan manakala Sri Lanka memerlukan dana ini untuk pelbagai urusan negara dan memenuhi keperluan sejumlah 20 juta rakyatnya.

Jika dibanding dengan Malaysia, setakat Julai 2021, rizab rasmi Malaysia adalah US$111.06 billion seperti mana yang dilaporkan akhbar The Star pada Ogos 2021. Pada April 2022, Fitch Ratings mengekalkan penarafan kredit Malaysia kepada ‘BBB’ menggambarkan kualiti kredit yang baik dengan tinjauan yang stabil. Sri Lanka pula diberikan penarafan “C” yang bermaksud tahap risiko kredit yang sangat tinggi.

Di peringkat masyarakat, kestabilan ekonomi ini dapat dilihat menerusi corak perbelanjaan kebanyakan rakyat Malaysia sendiri. Sewaktu musim perayaan Aidilfitri baru-baru ini, rakyat Malaysia tidak kira kaum beraya sakan pulang ke kampung dan melancong ke sana dan ke sini.

Pejabat Imigresen di seluruh negara dilaporkan dikerumuni rakyat dari segenap lapisan masyarakat ingin memohon atau memperbaharui pasport, kalau bukan untuk tujuan bekerja, sudah tentu bertujuan untuk melancong ke luar negara.

Bagaimana mungkin rakyat sebuah negara yang berada diambang kegagalan memiliki kesenangan dan kemewahan sebegini?

Sri Lanka kini berhutang sebanyak US$8.6 billion yang perlu dibayar pada tahun 2022 dengan bayaran faedah sebanyak US78.2 juta yang perlu dibayar sejak April 2022. Pentadbiran Sri Lanka di Colombo telah mengisytiharkan kegagalan melunaskan jumlah keseluruhan hutang luarnya sebanyak US$51 billion yang pastinya sudah menjadi mimpi ngeri warganya.

Sri Lanka, yang kini telah kehabisan bahan bakar petroleum memerlukan US$20 billion bagi membolehkan negara tersebut mengimport bahan keperluan untuk rakyatnya.

Kesulitan ini tidak dilalui majoriti rakyat Malaysia yang rata-ratanya dapat hidup selesa merayakan perayaan Aidilfitri baru-baru ini dengan aman dan sejahtera tanpa kesusahan yang melampau. Walaupun negara baru pulih dari ancaman Pandemik Covid-19, rakyat dilihat masih mampu berbelanja untuk pulang ke kampung halaman berhari raya, melancong, membeli-belah dan sebagainya.

Berdasarkan fakta-fakta ini, agak keterlaluan bagi tokoh-tokoh politik ini melabelkan Malaysia sebagai negara yang menuju kegagalan, hanya kerana ingin mengambil kesempatan retorik politik di atas kesempitan yang dihadapi oleh Sri Lanka.

Tokoh-tokoh ini juga telah diberikan peluang mentadbir negara tetapi peluang yang diberikan disia-siakan setelah 22 bulan berkuasa.

Janganlah kerana kepentingan politik masing-masing, perkara-perkara buruk didoakan dan dilemparkan terhadap negara.

Malaysia negara gagal? Sudah-sudahlah membawa dakyah palsu tidak berfaedah yang menjengkelkan.

*Profesor Madya Dr. Mohd Hazmi Mohd Rusli, Pensyarah di Fakulti Syariah dan Undang-Undang, Universiti Sains Islam Malaysia

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.